[VIDEO] 47 parah, 166 cedera ringan tren bertembung
Oleh MUHD AFIQ AL-HAFIZ MAT YUSOF

24 Mei 2021, 11:16 pm
PETALING JAYA – Seramai 213 penumpang tren Transit Aliran Ringan (LRT) laluan Kelana Jaya dilaporkan cedera selepas tren berkenaan brek secara mengejut di Stesen KLCC dari arah Kampung Baru di sini, hari ini.
Terdahulu, tular di media sosial yang memaparkan gambar dan video membabitkan penumpang yang tercedera dalam kejadian kira-kira pukul 9 malam tersebut.
Suasana panik berkenaan dapat dilihat dengan jelas menerusi sebuah rakaman video berdurasi 12 saat yang tular di media sosial.
Beberapa penumpang juga dilihat terduduk di lantai yang penuh dengan kaca berderai dan terdapat penumpang yang menangis teresak-esak sambil menutup bahagian tubuh yang berdarah selepas terjatuh akibat insiden tersebut.
Ketua Polis Daerah Dang Wangi, Asisten Komisioner Mohamad Zainal Abdullah berkata, kejadian berlaku disebabkan pertembungan dua tren di laluan yang sama di antara Stesen KLCC dan Kampung Baru.
“Kita telah menerima laporan berhubung kejadian pada pukul 8.45 malam. Kejadian berlaku selepas tren dari arah Gombak menghala ke Kelana Jaya yang dipenuhi 213 penumpang telah bertembung dengan sebuah tren yang tiada penumpang dari arah Kampung Baru ke Gombak di laluan yang sama.

“Tren dari arah Kampung Baru tersebut dilaporkan mengalami kerosakkan dan sedang dipandu uji. Tren tersebut juga tidak seharusnya berada di landasan berkenaan. Ia mungkin disebabkan berlaku salah faham antara pusat kawalan,” katanya ketika sidang akhbar di lokasi kejadian di sini hari ini.
Mengulas lanjut, siasatan awal juga mendapati, kelajuan tren ketika kejadian ialah kurang 40 kilometer sejam dan berlaku kurang dua meter dari Stesen KLCC.
“Setakat ini, 166 penumpang dilaporkan cedera ringan manakala 47 mengalami cedera parah. Kesemua mangsa telah berjaya dibawa keluar pada pukul 9.50 malam dan dihantar ke Hospital Kuala Lumpur serta hospital berdekatan untuk menerima rawatan,” katanya.
“Siasatan lanjut akan dijalankan bagi menyiasat kejadian terbabit. Kes disiasat mengikut Seksyen 201 Akta Pengangkutan Awam Darat,” jelasnya. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


CITF lapor polis individu sebar berita palsu mengenai PICK
Oleh MOHD. HUSNI MOHD. NOOR

24 Mei 2021, 10:47 pm
PUTRAJAYA – Badan Bertindak Imunisasi Covid-19 (CITF) hari ini membuat satu laporan polis terhadap pemilik sebuah akaun Facebook, Irwan Sanei kerana menyebarkan berita palsu mengenai Program Imunisasi Covid-19 Kebangsaan (PICK).
Menerusi kenyataan akhbar dikeluarkan hari ini, CITF berkata, hantaran oleh Irwan itu jelas palsu dan menimbulkan salah faham kepada orang awam.
Menurutnya, secara keseluruhan, negara ini telah membelanjakan RM5 bilion bagi PICK yang merangkumi kos pelaksanaan program itu sendiri.
“Anggaran untuk perolehan vaksin sahaja adalah sekitar RM3.5 bilion dan ia sudah dijelaskan mengikut kenyataan berikut, https://www.vaksincovid.gov.my/upload/media/KENYATAAN_MEDIA_PECAHAN_
PERUNTUKAN_RM5_BILI.pdf.
“Pada masa ini, kami telah membelanjakan RM3.5 bilion untuk mendapatkan bekalan vaksin yang mencukupi bagi 120 peratus penduduk negara ini (38.5 juta orang),” katanya.
CITF berkata, oleh kerana kebanyakan vaksin yang diperoleh adalah vaksin dua dos, maka jumlah dos yang diperoleh Malaysia adalah 73.5 juta dos.

Jelasnya, ia bukan 32 juta dos sebagaimana didakwa Irwan Sanei.
Dalam pada itu, CITF berkata, sebagai perbandingan, Singapura membelanjakan SGD1 bilion (RM3.1 bilion) untuk penduduknya seramai 5.7 juta orang (11.4 juta termasuk dua dos yang diperlukan untuk penduduk).
“Berdasarkan maklumat ini, perolehan bekalan vaksin oleh Malaysia nampaknya lebih adil dan lebih kompetitif daripada negara-negara lain,” katanya. -K! ONLINE


Belum ada kuota rasmi jemaah haji Malaysia
Oleh AMREE AHMAD

24 Mei 2021, 9:51 pm
PUTRAJAYA – Kerajaan dan Lembaga Tabung Haji (Tabung Haji) mengakui belum lagi menerima jumlah sebenar kuota jemaah haji Malaysia bagi musim ibadah fardu itu kali ini.
Menteri di Jabatan Perdana Menteri (Hal Ehwal Agama), Datuk Zulkifli Mohamad al-Bakri berkata, kerajaan Arab Saudi belum lagi memuktamadkan perkara itu.
“Secara rasmi, pihak kerajaan Malaysia dan Tabung Haji masih lagi menunggu pengumuman rasmi yang terus daripada kerajaan Arab Saudi,” katanya menerusi kenyataan di sini hari ini.
Beliau merujuk beberapa laporan media tempatan dan asing berhubung perkembangan isu ibadah Rukun Islam yang kelima itu bagi musim haji 1442H sekitar pertengahan Julai depan.
Antaranya, dilaporkan Arab Saudi dijangka kononnya hanya membenarkan sejumlah 60,000 jemaah asing meliputi 60 negara sahaja dengan setiap negara itu cuma kuota 1,000 orang.
Mengulas lanjut, Zulkifli berkata, Tabung Haji sedang giat membuat persediaan operasi di tanah air dan Tanah Suci sejak tahun lalu bagi memastikan kelancaran urusan bakal jemaah.

“Persiapan awal diperkukuhkan mengambil kira norma baharu di stesen berlepas selain di Mekah dan Madinah meliputi penginapan, pengangkutan, sajian dan lain-lain,” kata beliau.
Ujarnya, Tabung Haji juga beberapa kali bermesyuarat secara berkala dengan Kementerian Kesihatan bagi persediaan menangani urusan kesihatan jemaah haji Malaysia di Tanah Suci.
“Bakal jemaah turut disarankan segera mendaftar sebagai penerima vaksin Covid-19 bagi memenuhi prasyarat wajib ditetapkan Arab Saudi selaras protokol kesihatan yang ketat,” katanya. -K! ONLINE


PM arah MOT, Prasarana siasat kemalangan tren
Oleh NOR IDAYU BOSRO

24 Mei 2021, 11:32 pm
PUTRAJAYA – Perdana Menteri, Tan Sri Muhyiddin Yassin mengarahkan Kementerian Pengangkutan dan Prasarana Malaysia Berhad (Prasarana) untuk melakukan siasatan penuh bagi mengenal pasti punca kemalangan melibatkan sebuah tren Transit Aliran Ringan (LRT) berhampiran stesen Kampung Baru di Kuala Lumpur, petang tadi.
Menerusi satu kenyataan di laman sosial Facebook, Muhyiddin berkata, beliau memandang serius kejadian malang itu dan mahu tindakan yang tegas diambil dengan segera.
“Saya difahamkan bahawa petugas-petugas keselamatan dan kecemasan sedang berada di tempat kejadian.
“Keutamaan sekarang harus diberikan kepada mangsa-mangsa kemalangan dan saya telah mengarahkan semua pihak memberi kerjasama sepenuhnya,” katanya.
Perdana Menteri berkata, beliau juga ingin memastikan mangsa mendapat rawatan yang menyeluruh memandangkan negara juga berada dalam gelombang pandemik Covid-19 yang sedang meningkat naik.
“Semoga kerja-kerja penyelamatan dipermudahkan dan penumpang terlibat selamat manakala mereka yang cedera diberikan rawatan segera,” katanya.

Sementara itu, Menteri Pengangkutan, Datuk Seri Wee Ka Siong dilaporkan sudah berada di lokasi kejadian bagi meninjau situasi sebenar dan dijangka akan mengadakan sidang akhbar bersama pihak Prasarana.
Terdahulu, Prasarana Malaysia Berhad dalam satu kenyataan memaklumkan dua buah tren LRT Laluan Kelana Jaya bertembung mengakibatkan beberapa penumpang mengalami kecederaan kira-kira pukul 8.45 malam tadi.
Kemalangan melibatkan tren bernombor 40 dan 81. -K! ONLINE


Pasangan suami isteri miliki 2,400 biji pil kuda dicekup
Oleh YATIMIN ABDULLAH

24 Mei 2021, 10:30 pm
PASIR MAS – Sepasang suami isteri yang dipercayai terlibat dengan sindiket pengedaran dadah dicekup dalam serbuan di sebuah rumah di Kampung Padang Embun di sini semalam.
Dalam serbuan pada pukul 6.30 petang itu, polis merampas sebanyak 2,400 biji pil kuda dianggarkan bernilai RM24,000.
Ketua Polis Daerah Pasir Mas Asisten Komisioner Mohd. Nasaruddin M. Nasir berkata, pihaknya turut merampas wang tunai berjumlah RM12,550.
Menurutnya, kedua-dua suspek berusia 33 tahun itu dibawa ke Ibu Pejabat Polis Daerah (IPD) Pasir Mas untuk tindakan lanjut.
“Hasil semakan mendapati kedua-dua suspek tidak mempunyai rekod jenayah lampau.
“Kita masih menjalankan siasatan lanjut berhubung tangkapan tersebut dan mengenal pasti dalang disebalik sindiket itu,” katanya ketika dihubungi Kosmo! hari ini.

Menurut beliau, pihaknya akan melipatgandakan operasi bagi membanteras pengedaran dan penyalahgunaan dadah di daerah ini.
Katanya, kes disiasat mengikut Seksyen 39B Akta Dadah Berbahaya 1952. -K! ONLINE


Tidak mahu diterkam ‘Mamat’, jangan dekati kawasan lombong
Oleh MOHD AZLI ADLAN

24 Mei 2021, 10:38 pm
KUALA NERUS – Bekas lombong yang menjadi habitat buaya tembaga digelar ‘Mamat’ di Kampung Tepoh di sini kini diisytiharkan sebagai kawasan larangan.
Pengarah Jabatan Perlindungan Hidupan Liar dan Taman Negara (Perhilitan) Terengganu, Dr. Abdul Malek Mohd. Yusuf berkata, orang awam dilarang mendekati bekas lombong itu sehinggalah ‘Mamat’ berjaya ditangkap.
“Kami terpaksa memohon bantuan pihak polis bagi memastikan usaha untuk menangkap buaya tembaga terbabit tidak diganggu.
“Sebelum ini, usaha untuk menangkap ‘Mamat’ pada empat tahun lalu gagal setelah disabotaj apabila perangkap yang dipasang dirosakkan individu tidak bertanggungjawab,” katanya di sini hari ini.
Beliau berkata, pihaknya tidak pasti motif perangkap itu dirosakkan namun tidak menolak kemungkinan ia dilakukan pihak yang taksub dengan kehadiran buaya di bekas lombong berkenaan.
Sehubungan itu, beliau memberitahu, pihak tidak mahu insiden empat tahun lalu berulang dan berharap buaya tembaga yang kini sudah membesar sehingga hampir 100 kilogram itu berjaya ditangkap.

“Saya benar-benar berharap orang ramai menghindari bekas lombong itu bagi memastikan usaha menangkap buaya tembaga berkenaan berjalan lancar,” katanya.
Kosmo! Sabtu lalu melaporkan penduduk Kampung Tepoh di sini gempar apabila seekor buaya tembaga digelar ‘Mamat’ yang menghilang sejak empat tahun lalu muncul semula di sebuah bekas lombong dengan fizikal lebih besar dan kelihatan ganas. – K! ONLINE


Kapasiti 11 wad Covid-19 cecah 98 peratus
Oleh ROSALWANI CHE SOH

24 Mei 2021, 9:58 pm
KOTA BHARU- Kapasiti katil dan wad di Hospital Raja Perempuan Zainab II (HRPZ II) di sini yang digunakan untuk menempatkan pesakit Covid-19 kini sudah mencecah 98 peratus.
Pengarah HRPZ II, Datuk Dr. Selasawati Ghazali berkata, keadaan itu menyebabkan pihaknya terpaksa menambah 10 wad lagi untuk menempatkan pesakit sehingga menjadikan 11 wad digunakan di hospital itu.
“Sekitar bulan Mac lalu, kita hanya sediakan 14 katil untuk wad Covid-19 dengan empat katil bagi Unit Rawatan Rapi (ICU) dibuka. Bagaimanapun, ekoran kes yang meningkat di Kelantan sejak kebelakangan ini, kita terpaksa menambah kapisiti katil di wad berkenaan.
“Buat masa ini, jumlah katil di wad biasa sebanyak 198 katil manakala bagi pesakit Covid adalah 238 katil. Bagi wad ICU pula, kita juga menambah daripada empat kepada 42 katil bagi menampung kemasukan pesakit ,” katanya.
Wad pesakit Covid-19 di HRPZ II, Kota Bharu kini sudah 98 peratus penuh.
Beliau berkata demikian ketika ditemui pemberita di lobi Pusat Rawatan Harian di HRPZ II, di sini hari ini.
Mengulas lanjut, beliau memberitahu, secara keseluruhan, pihaknya kini sedang berusaha menambah ruangan wad untuk pesakit wabak itu mengikut keperluan semasa.

Katanya, pesakit yang ditempatkan di wad HRPZ II adalah bagi jangkitan kategori empat dan lima iaitu yang memerlukan bantuan pernafasan, berisiko termasuk golongan warga emas yang mempunyai penyakit kronik.
“Bagi kategori satu, dua dan tiga pesakit akan ditempatkan di Pusat Kuarantin Risiko Rendah (PKRC) untuk pemantauan,” katanya. -K! ONLINE


Jualan peniaga merosot angkara maklumat palsu
Oleh NUR ANATI JUHARI

24 Mei 2021, 10:55 pm
ALOR SETAR – Peniaga di Pasar Besar Alor Setar di sini resah apabila jualan menurun lebih 50 peratus berikutan kekurangan pengunjung gara-gara penularan maklumat palsu kononnya terdapat puluhan kes positif di pasar tersebut, sejak minggu lalu.
Rata-rata peniaga yang ditemui memaklumkan pelaksanaan Perintah Kawalan Pergerakan Diperketatkan (PKPD) di Kota Setar juga mengakibatkan jualan di situ terjejas.
Peniaga dikatakan terpaksa menutup gerai lebih awal iaitu kira-kira pukul 11 pagi berbanding 1 tengah hari pada hari biasa.
Peniaga sayur, Mawardin Taha, 51, bimbang apabila jualannya menurun lebih 50 peratus berikutan ketiadaan pelanggan.
“Beberapa pelanggan tetap saya yang berniaga di kedai makan tidak lagi mengambil bekalan sayur seperti biasa kerana mereka menutup operasi kedai sepanjang PKPD ini.
“Pada hari biasa saya mampu menjual sayur sawi lebih 60 kilogram (kg) tetapi sejak PKPD, hanya 20 kg sahaja terjual,” katanya ketika ditemui di sini hari ini.

Katanya, sayur hanya mampu bertahan kira-kira dua hari menyebabkan dia perlu menurunkan harga bagi menghabiskan bekalan.
Peniaga ayam, Muhamad Zuhair, 27, pula berkata dia hanya menjual ayam pada harga RM7.50 sekilogram.
“Kami perlu menghabiskan bekalan ayam untuk memastikan ia kekal segar berikutan kekurangan pelanggan di sini,” katanya. -K! ONLINE


Sindiket pecah masuk tapak pembinaan tumpas
24 Mei 2021, 11:01 pm
PETALING JAYA – Lima lelaki warga tempatan dipercayai ahli sindiket pecah masuk tapak pembinaan diberkas di sebuah stor berhampiran hentian rehat dan rawat (R&R) Kundang, Lebuh Raya Latar semalam.
Ketua Polis Daerah Gombak, Asisten Komisioner Arifai Tarawe berkata, kesemua suspek yang ditahan berusia dalam lingkungan 20 hingga 48 tahun.
“Pada Khamis lalu, kita telah menerima satu laporan polis yang dibuat oleh seorang pengurus tapak pembinaan yang berusia 33 tahun memaklumkan telah berlaku kecurian membabitkan peralatan milik syarikat yang dianggarkan bernilai RM50,000.
“Kejadian dipercayai berlaku kira-kira pukul 9 pagi di mana pengadu menyedari pintu pagar telah terbuka dan terdapat kesan umpil,” katanya dalam satu kenyataan di sini hari ini.
Jelasnya, bertindak atas maklumat, polis telah melakukan serbuan di sebuah stor berhampiran kawasan R&R berkenaan pada pukul 6.30 petang.
“Serbuan tersebut telah membawa kepada penahanan lima lelaki dan semakan mendapati empat daripada suspek mempunyai rekod lampau berkaitan jenayah dan dadah.

“Polis turut berjaya menemui semula barangan milik syarikat pengadu dan merampas beberapa peralatan serta kenderaan dalam kes berlainan,” jelasnya.
Tambahnya, sindiket tersebut aktif dalam kegiatan mencuri di tapak-tapak pembinaan di sekitar kawasan Rawang dan menjadikan stor berkenaan sebagai tempat menyimpan peralatan yang dicuri.
“Kita percaya dengan tertangkapnya ahli sindiket ini, polis berjaya menyelesaikan lima kes kecurian di sekitar Rawang dan Puchong.
“Kes disiasat di bawah Seksyen 457 Kanun Keseksaan dan kesemua suspek direman selama lima hari bermula hari ini hingga Jumaat untuk siasatan lanjut,” ujarnya. – K! ONLINE


Tiada kekerasan terhadap wanita meninggal selepas kucing diambil
Oleh ISWAN SHAFIQ ISA

24 Mei 2021, 10:18 pm
SEBERANG PERAI – Majlis Bandaraya Seberang Perai (MBSP) mendakwa tidak pernah menggunakan sebarang kekerasan atau bersikap tidak bertimbang rasa dalam melakukan sebarang tindakan penguatkuasaan.
Datuk Bandar MBSP, Datuk Rozali Mohamud berkata, ini termasuk berkaitan isu aduan dan tangkapan kucing yang tular dalam laman sosial Facebook ketika ini yang mendakwa menyebabkan seorang individu mengalami serangan jantung dan meninggal dunia kerana terlalu sedih dengan kejadian berkenaan.
Dalam kes itu katanya, MBSP hanya bertindak atas aduan berulang mengenai kucing yang berkeliaran dan membuang najis di merata-rata tempat.
Beliau berkata, selain menyiasat, pihaknya turut menasihatkan pemilik atau penjaga haiwan itu supaya tidak membiarkan kucing mereka lepas secara bebas dan mengurangkan jumlah kucing yang dibela bagi mengelakkan gangguan seperti lepas bebas dan bau busuk.
“Ketika siasatan, pemilik tersebut secara sukarela ingin menyerahkan seekor kucing yang disangkakan bunting kepada pegawai MBSP dan memaklumkan ia akan diserahkan kepada pihak pertubuhan bukan kerajaan (NGO) yang bekerjasama dengan MBSP.
“Ketika itu juga, tiada serahan notis dibuat kerana tujuan siasatan adalah untuk memberi nasihat kepada pemilik,” katanya dalam satu kenyataan hari ini.

Terdahulu, satu hantaran Facebook yang dipercayai dimuatnaik oleh anak mangsa semalam mendakwa, rumah mereka telah didatangi oleh pegawai penguatkuasa MBSP pada 19 Mei lalu untuk menangkap kucing itu yang didakwa berkeliaran.
Menurut pemilik akaun itu, ibunya cuba merayu agar kucing tersebut tidak diambil kerana bimbang akan menghadapi masalah kemurungan tanpa haiwan itu, namun katanya rayuan terbabit tidak diendahkan.
Tambahnya, ketika melakukan rutin harian seperti mencari dan membersihkan najis haiwan tersebut termasuk di kawasan kejiranan keesokan paginya, wanita itu bagaimanapun mengalami serangan jantung secara mengejut sebelum meninggal dunia.
Hantaran itu kemudian tular di laman Facebook hingga mendapat reaksi lebih daripada 26,000 pengguna dan dikongsi sehingga sekurang-kurangnya 4,800 kali di laman sosial berkenaan kerana simpati dengan nasib wanita tersebut. – K! ONLINE


Jakim teliti maklumat berkaitan syarikat Atomy
Oleh MOHD. HUSNI MOHD. NOOR

24 Mei 2021, 8:49 pm
PUTRAJAYA – Jabatan Kemajuan Islam Malaysia (Jakim) memaklumkan bahawa beberapa perbincangan dan tindakan telah dilaksanakan bagi mengumpul maklumat-maklumat berkaitan dengan kerjasama pelbagai pihak berhubung syarikat Atomy.
Menerusi kenyataan akhbar hari ini, Jakim menegaskan bahawa sebarang bentuk kenyataan yang dibuat mengenai pihak lain perlu melalui beberapa peringkat penyelidikan dan kajian yang mendalam serta bukti kukuh.
“Justeru, Jakim sentiasa bekerjasama dengan pelbagai pihak seperti pakar dalam bidang muamalat, akidah dan agensi berkaitan seperti Cawangan Khas Polis Diraja Malaysia (PDRM) bagi melaksanakan kajian yang berkaitan.
“Sehubungan itu, semua pihak dinasihatkan agar mendapatkan maklumat tepat dari pihak berautoriti sebelum mengeluarkan apa-apa kenyataan yang boleh menimbulkan keresahan dalam kalangan umat Islam,” katanya.
Katanya, Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) kali Ke-118 yang bersidang pada 16 hingga 17 Februari lalu membincangkan kertas ‘Pandangan Hukum Berkenaan Perniagaan Yang Menyumbang Kepada Gerakan AntiIslam’.
Jelasnya lagi, muzakarah telah membuat ketetapan bahawa kajian lanjut perlu dilaksanakan kerana ianya melibatkan banyak pihak.

Sebelum ini, seorang individu dikenali sebagai Mohd. Fadli Salleh membangkitkan isu berkaitan syarikat itu menerusi hantaran di laman sosial Facebook, baru-baru ini.
Dia meminta supaya Jakim memberi kenyataan yang jelas mengenai syarikat Atomy yang didakwa menyokong aktiviti Kristianisasi.
Dia juga mahu ketetapan dibuat segera bagi mengelak lebih ramai orang awam khususnya umat Islam terbabit dengan syarikat berkenaan. -K! ONLINE


Pulau Pinang tangguh permohonan kebenaran berkahwin
Oleh SAFINA RAMLI

24 Mei 2021, 8:59 pm
GEORGE TOWN – Jabatan Hal Ehwal Agama Islam Pulau Pinang (JHEAIPP) menangguhkan permohonan kebenaran berkahwin di negeri itu mulai esok sehingga tamat Perintah Kawalan Pergerakan (PKP).
Pengarah JHEAIPP, Mohd. Zakuan Zakaria berkata, hanya akad nikah bagi pasangan yang telah mendapat kebenaran berkahwin akan dibenarkan mengikut jadual yang diberikan.
Katanya, selain itu, majlis akad nikah dibenarkan dilakukan di Pejabat Agama Islam Daerah (PAID) sahaja, manakala tempoh pelaksanaan majlis akad nikah tidak boleh melebihi 30 minit.
“Permohonan kebenaran kahwin, pendaftaran nikah, cerai dan rujuk ditangguhkan bermula esok sehingga satu tarikh dimaklumkan kelak.
“Bagi permohonan cabutan sijil perakuan nikah, cerai dan rujuk pula dibuka, namun perlu melalui proses temu janji terlebih dahulu dengan PAID yang berkenaan,” katanya dalam satu kenyataan hari ini.
Menurutnya, bayaran bagi cabutan sijil perakuan nikah, cerai, rujuk serta kursus pra perkahwinan hanya diterima pada hari Isnin dan Rabu bermula pukul 8 pagi hingga 4 petang sepanjang PKP.

“Perkhidmatan khidmat nasihat dibuat secara online menerusi e-mel serta panggilan telefon.
“Semua kursus pra perkahwinan secara bersemuka ditangguhkan manakala temuduga khas bagi menggantikan kursus pra perkahwinan dibuka secara dalam talian,” katanya.
Pendaftaran berkenaan boleh dibuat menerusi laman sesawang http: //emunakahat.penang.gov.my. – K! ONLINE


Pemilik Facebook N9 Radar beri keterangan isu Nilai 3
Oleh NOR SHAFAWATI YUP

24 Mei 2021, 9:09 pm
SEREMBAN – Pemilik akaun laman sosial Facebook N9 Radar hadir memberi keterangan di Ibu Pejabat Polis Daerah (IPD) Nilai bagi membantu siasatan berhubung kenyataan yang didakwa boleh menyebabkan kegentaran awam dan menimbulkan kekeliruan kepada orang awam.
Ketua Polis Daerah Nilai, Superintendan Mohd. Fazley Ab. Rahman berkata, pemilik akaun Facebook N9 Radar itu tiba di IPD Nilai pada pukul 3 petang dan memberi keterangan selama satu jam.
“Pemilik akaun Facebook N9 Radar telah hadir memberi keterangan pada pukul 3 petang dan selesai pada pukul 4 petang tadi,” katanya ketika dihubungi Kosmo! di sini hari ini.
Berita berkaitan: Polis siasat isu Nilai 3
Menurut Mohd. Fazley, siasatan terhadap kes tersebut dijalankan di bawah Seksyen 505(b) Kanun Keseksaan kerana kenyataan yang menyebabkan kegentaran awam dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian perkhidmatan. -K! ONLINE


Video anak suruh ibu mengucap meruntun hati netizen
Oleh MOHD RIDZAUDDIN ROSLAN

24 Mei 2021, 8:30 pm
PETALING JAYA- ‘Mak buka mata mak, mak mengucap.”
Demikian kata seorang wanita kepada ibunya yang dipercayai sedang bertarung nyawa di sebuah hospital disebabkan jangkitan Covid-19.
Kata-kata meruntum jiwa itu dilafazkan wanita berkenaan kepada ibunya menerusi satu panggilan video berdurasi satu minit 37 saat yang tular di laman media sosial, hari ini.
Selain wanita itu, turut kelihatan beberapa individu lain dipercayai anak-anak yang turut sama meminta ibu mereka mengucap selain diampunkan dosa oleh Sang Pencipta.
Difahamkan, kejadian berkenaan berlaku di Hospital Shah Alam dan wanita itu dilaporkan meninggal dunia tidak lama kemudian.
Berita itu dipercayai dikongsikan oleh seorang lelaki dipercayai menantu kepada wanita itu.

“Hari ini (24 Mei) pukul 4.45 pagi tadi, ibu mertua kesayangan saya telah kembali ke rahmatullah. Meninggal dunia di Hospital Shah Alam. Arwah meninggal sebab Covid-19. Tiga minggu dalam unit rawatan rapi (ICU) sebab sesak nafas memerlukan bantuan oksigen.
“Jadi, punca (dijangkiti) Covid-19 kerana kakak ipar dapat melalui kawan pejabat. Kakak ipar jumpa mak mertua saya cium tangan dan berborak secara rapat. Apabila kakak ipar pergi buat ‘swab test’, dia positif (Covid-19).
“Bawa mak mentua pergi ujian terus positif. Boleh bertahan tiga minggu selepas itu meninggal dunia. Jadi hati-hati kawan-kawan semua,” katanya. -K! ONLINE


KDN arah semua jabatan, agensi tingkat operasi sepanjang PKP
Oleh MOHD. HUSNI MOHD. NOOR

24 Mei 2021, 9:24 pm
PUTRAJAYA – Kementerian Dalam Negeri (KDN) mengarahkan semua jabatan dan agensi penguatkuasaan di bawahnya supaya meningkatkan bilangan operasi dan pemantauan bermula esok.
KDN menerusi kenyataan akhbar hari ini berkata, arahan itu dikeluarkan susulan keputusan kerajaan memperketatkan pematuhan terhadap prosedur operasi standard (SOP) sepanjang pelaksanaan Perintah Kawalan Pergerakan (PKP).
Menurutnya, ia membabitkan Polis Diraja Malaysia (PDRM), Jabatan Imigresen, Jabatan Penjara, Jabatan Sukarelawan, Agensi Kawalan Sempadan Malaysia (Aksem), Agensi Anti Dadah Kebangsaan (AADK) dan Kawasan Keselamatan Khas Pantai Timur Sabah (ESSCOM).
“Semua jabatan dan agensi itu diarahkan untuk meningkatkan bilangan operasi pemantauan, memberi amaran dan mengambil tindakan tegas terhadap mana-mana individu yang didapati melanggar SOP yang telah diwartakan.
“Selain daripada menambahkan bilangan kekuatan anggota serta operasi sekatan jalan raya (SJR) di lapangan, pemantauan juga akan dijalankan di seluruh negara.
“Ia termasuk di premis perniagaan dan industri, bangunan pejabat dan kawasan kediaman serta terminal dan stesen pengangkutan awam seperti KTM Komuter, LRT, MRT, ERL, KL monorail ataupun melalui perkhidmatan e-hailing,” ujarnya.

Tambahnya, KDN menyeru semua pihak agar terus mematuhi SOP yang diputuskan sidang Majlis Keselamatan Negara (MKN) dan memberikan kerjasama jitu terhadap segala usaha dan langkah-langkah yang diambil kerajaan bagi melindungi nyawa rakyat daripada ancaman pandemik Covid-19.
Menurutnya lagi, seramai 100,980 anggota dari pelbagai jabatan dan agensi KDN terbabit dalam penugasan Covid-19 sejak PKP dilaksanakan sehingga kini. -K! ONLINE


[VIDEO] Penumpang cedera, tren brek mengejut
Oleh MUHD AFIQ AL-HAFIZ MAT YUSOF

24 Mei 2021, 9:47 pm
PETALING JAYA – Beberapa penumpang tren Transit Aliran Ringan (LRT) laluan Kelana Jaya dilaporkan cedera dalam satu kejadian dipercayai akibat tren brek secara mengejut, hari ini.
Rapid KL menerusi laman Facebooknya berkata, berlaku satu insiden di laluan Kelana Jaya membabitkan dua buah tren.
Pihak Rapid Kl turut memohon maaf atas kejadian tersebut dan akan menyelesaikan secepat mungkin.
Kelihatan darah penumpang pada lantai tren.
Dalam pada itu, Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya mengesahkan kejadian tersebut.
“Berdasarkan laporan awal yang diterima, tren berkenaan telah brek mengejut dan bukan disebabkan pelanggaran.
“Beberapa penumpang telah terjatuh dan tercedera. Kita akan mengeluarkan kenyataan dalam masa terdekat,” katanya ketika dihubungi di sini hari ini.

Petugas sedang sibuk memberikan rawatan kepada mangsa yang cedera.
Sementara itu, Prasarana Malaysia Berhad (Prasarana) memaklumkan bahawa perkhidmatan LRT Laluan Kelana Jaya sedang berhadapan dengan satu insiden yang melibatkan tren bernombor 40 dan 81.
“Pasukan kami sedang menguruskan bantuan dan kerja-kerja menyelamat sekarang. Sila bertenang dan patuhi segala arahan.
“Kami memohon maaf atas segala kebimbangan dan kerisauan. Pihak kami sedang berusaha secepat mungkin untuk memberi bantuan dan mengawal keadaan,” ujarnya ringkas. -K!ONLINE


Kereta lawan arus ‘berjemaah’ di Pulau Pinang disiasat
Oleh MOHD SYALMIZI HAMID

24 Mei 2021, 9:32 pm
GEORGE TOWN – Polis menjalankan siasatan berhubung satu video tular di media sosial hari ini yang memaparkan beberapa kenderaan membuat pusingan U dan melawan arus di Lebuh Raya Tun Dr. Lim Chong Eu di Jelutong di sini.
Ketua Polis Daerah Timur Laut, Asisten Komisioner Soffian Santong berkata, siasatan itu dijalankan bagi mengenal pasti tarikh dan masa kejadian serta pemandu-pemandu yang terlibat.
“Polis meminta pihak yang merakam video tersebut atau orang ramai yang mempunyai maklumat untuk tampil bagi membantu siasatan.
“Pengguna jalan raya yang melakukan kesalahan melanggar peraturan lalu lintas yang boleh membahayakan nyawa orang lain boleh diambil tindakan di bawah Seksyen 42 Akta Pengangkutan Jalan 1987,” katanya dalam satu kenyataan hari ini.
Sementara itu, Soffian berkata, pihaknya turut menasihati pengguna jalan raya agar bertolak ansur dan bersabar jika terperangkap di dalam kesesakan jalan raya serta tidak mengambil tindakan yang boleh membahayakan diri sendiri dan orang lain.
Sementara itu, video berdurasi kira-kira dua minit berkenaan memparkan beberapa kenderaan yang terperangkap di dalam kesesakan jalan raya membuat pusingan U dan melawan arus di satu susur.

Rakaman itu dipercayai dibuat oleh individu dari sebuah pangsapuri berdekatan lebuh raya itu.
Dianggarkan kira-kira 30 buah kenderaan melakukan tindakan itu secara ‘berjemaah’ dipercayai bagi mengelak kesesakan kerana sekatan jalan raya yang diadakan berdekatan Jambatan Pulau Pinang.
Beberapa penunggang motosikal turut dilihat cuba mengelak daripada bertembung dengan kenderaan-kenderaan terbabit. – K! ONLINE


Pesawat Batik Air langgar jejantas balai pelepasan
Oleh KOSMO!

24 Mei 2021, 9:00 pm
JAKARTA – Sebuah pesawat Batik Air yang mendarat di Lapangan Terbang Antarabangsa Ngurah Rai, Bali, melanggar sebuah jejantas yang menghubungkan pintu masuk pesawat dengan balai pelepasan, lapor portal Coconut hari ini.
Menurut laporan, akibat pelanggaran tersebut, sayap kiri pesawat itu mengalami kerosakan kecil selain jejantas tersebut turut rosak sedikit, namun masih beroperasi.
“Kira-kira pukul 9.30 pagi kelmarin, pesawat Batik Air itu telah pun berhenti sepenuhnya. Namun, secara tiba-tiba pesawat bergerak ke hadapan yang menyebabkannya berlanggar dengan jejantas tersebut.
“Ketika itu, para penumpang masih belum turun dari pesawat dan sedang menanti pengumuman untuk meninggalkan pesawat,” kata Pengurus Komunikasi dan Undang-Undang PT Angkasa Pura I, Taufan Yudhistira.
PT Angkasa Pura I merupakan syarikat yang mengendalikan Lapangan Terbang Antarabangsa Ngurah Rai.
Sementara itu, Ketua Polis Denpasar, Avitus Panjaitan berkata, pesawat tersebut bergerak ke hadapan kira-kira empat ke enam meter meskipun selepas juruterbang membuat pengesahan kepada kru darat bahawa ia telah berhenti sepenuhnya.

Pesawat dengan kod penerbangan ID 6505 yang berlepas dari Jakarta itu membawa 119 penumpang dan empat kru penerbangan.
Difahamkan, pesawat itu kini ditahan seketika bagi memberi ruang kepada pihak berkuasa lapangan terbang untuk menjalankan siasatan.
Tiada kecederaan dilaporkan dalam insiden itu. – AGENSI


Tangguh umur undi 18 tahun cabul hak pengundi muda – peguam
Oleh NORLIZAH ABAS

24 Mei 2021, 8:39 pm
KUALA LUMPUR – Mahkamah Tinggi di sini hari ini diberitahu, tindakan kerajaan menangguhkan pelaksanaan had umur mengundi 18 tahun adalah tidak munasabah kerana ia mencabul hak pengundi muda yang kini mencecah 1.2 juta orang menjelang Julai tahun ini.
Peguam Datuk S. Ambiga berhujah, hak mengundi golongan muda itu akan dinafikan jika kerajaan menangguhkan pelaksanaannya sehingga 1 September tahun depan seperti yang diumumkan oleh Suruhanjaya Pilihan Raya (SPR).
Hujah beliau, tindakan tersebut dilihat sebagai tidak rasional dan memalukan kerana hampir kesemua negara ASEAN (kecuali Malaysia dan Singapura) telah menurunkan had umur pengundi daripada 21 tahun kepada 18 tahun.
Ambiga mempertikaikan mengapa pelaksanaannya masih dilengahkan sedangkan pindaan had umur mengundi telah diluluskan di Parlimen pada 16 Julai 2019 dan mendapat sokongan yang memberangsangkan.
Hujahnya, SPR pernah memaklumkan bahawa sistem pendaftaran bagi pengundi 18 tahun berada atas landasan seperti yang dirancang, bagaimanapun badan itu mengeluarkan kenyataan yang bercanggah ketika menangguhkannya.
Sehubungan itu, beliau memohon agar mahkamah memberi kebenaran untuk memulakan semakan kehakiman dalam usaha mendapat pengisytiharan agar Undi 18 dijalankan secara automatik.

Mahkamah sedang mendengar permohonan 18 orang anak muda yang mewakili gerakan Undi18 untuk mendapat kebenaran memulakan semakan kehakiman terhadap Perdana Menteri, Kerajaan Malaysia dan SPR.
Mereka menuntut perisytiharan mahkamah bahawa pengundi berumur 18 ke 20 tahun berhak mengundi menjelang Julai ini.
Sementara itu, seorang lagi peguam Datuk Dr. Gurdial Singh Nijar berhujah agar kebenaran diberikan bagi membolehkan pihak responden menjawab beberapa persoalan undang-undang yang sangat kritikal.
Hujah Gurdial, penangguhan itu terlalu lama dan tidak menentu yang mana ia hanya boleh dilaksanakan paling awal pada September tahun depan yang mana tindakan SPR itu perlu diteliti oleh mahkamah.
Dalam pada itu, Peguam Kanan Persekutuan Shamsul Bolhassan yang mewakili pihak responden berhujah, beberapa akta berkaitan pilihan raya perlu dipinda terlebih dahulu sebelum kerajaan boleh melaksanakan had umur mengundi 18 tahun.
Hakim Datuk Ahmad Kamal Md. Shahid menetapkan 17 Jun ini bagi keputusan.K!ONLINE


Mufti Perak masih di ICU, isteri sudah pulih dari Covid
Oleh ASLIZA MUSA

24 Mei 2021, 9:42 pm
IPOH – Keluarga Tan Sri Harussani Zakaria menafikan mesej tular kononnya isteri kepada Mufti Perak meninggal dunia disebabkan wabak Covid-19.
Anak kepada Mufti Perak, Datuk Ahmad Wafi sebaliknya berkata, ibunya itu semakin pulih dan kini sedang berehat di rumah.
“Berita tular itu palsu. Emak sudah semakin pulih dan kini berada di rumah. Hanya ayah yang berada di ICU (Unit Rawatan Rapi),” katanya ringkas ketika dihubungi hari ini bagi mendapatkan status terkini kesihatan Mufti Perak dan isteri.
Sementara itu, Timbalan Mufti Perak, Datuk Zamri Hashim meminta orang ramai mendoakan kesembuhan Mufti Perak itu.
“Setakat ini, Tan Sri masih dirawat manakala isteri dan anaknya telah keluar (hospital). Kita sama-sama doakan kesembuhan beliau,” katanya.
Terdahulu, berita kematian Puan Seri Ainon Abdul Ghani itu tular menerusi aplikasi WhatsApp yang mendakwa disebabkan wabak Covid-19.

Harussani dan isteri sebelum ini dirawat di Hospital Raja Permaisuri Bainun (HRPB) setelah disahkan positif Covid-19 dan mereka dikatakan dirawat sebelum sambutan Hari Raya Aidilfitri.
Sebelum itu, tular satu mesej di WhatsApp menyatakan Mufti Perak itu positif Covid-19 sejak 11 Mei lalu dan memerlukan bantuan oksigen untuk bernafas, bagaimanapun beliau dilaporkan masih sedar. -K! ONLINE


KKM siasat dakwaan pemberian dos vaksin kurang
24 Mei 2021, 7:02 pm
PETALING JAYA – Kementerian Kesihatan (KKM) sedang membuat siasatan berhubung dakwaan pemberian dos vaksin yang kurang daripada sepatutnya bagi vaksin AstraZeneca di World Trade Centre Kuala Lumpur (WTCKL), baru-baru ini.
Menteri Kesihatan, Datuk Seri Dr. Adham Baba berkata, KKM memandang serius dakwaan tersebut yang tular di media sosial.
“KKM dan ProtectHealth Corporation Sdn. Bhd. (ProtectHealth) sedang membuat siasatan lanjut mengenai perkara ini,” katanya dalam satu kenyataan di sini hari ini.
Jelasnya lagi, bagi memastikan kualiti pengendalian vaksin berada pada tahap optimum, KKM menetapkan arahan tambahan dalam prosedur operasi standard (SOP) kepada semua pengendali vaksin di Pusat Pemberian Vaksin (PPV) AstraZeneca.
“Antaranya, penyuntik vaksin perlu menunjukkan jarum suntikan yang telah diisi dengan vaksin mengikut kuantiti yang ditetapkan kepada penerima vaksin sebelum melakukan suntikan.
“Selain itu, penyuntik vaksin juga perlu menunjukkan jarum suntikan yang telah dikosongkan kepada penerima vaksin selepas suntikan dilakukan,” ujarnya.

Katanya, penambahan SOP ini akan diperluaskan ke semua PPV lain di samping pemantauan rapi terutamanya di PPV akan dipertingkatkan bagi memastikan SOP dipatuhi sepenuhnya.
Mengulas lanjut, Adham berkata, KKM akan sentiasa memastikan Program Pemberian Vaksin AstraZeneca dilaksanakan dengan jayanya dan selamat untuk rakyat negara ini.
Terdahulu, media melaporkan, terdapat dua kes kejadian yang melibatkan PPV Astrazeneca WTCKL berhubung pemberian dos vaksin yang kurang daripada dos yang sepatutnya, iaitu 0.5 mililiter. – K! ONLINE


800 individu degil ingkar SOP ditahan
Oleh EDDY AQMAL MOHAMED HAMIDI

24 Mei 2021, 7:21 pm
PETALING JAYA – Seramai 800 individu yang didapati masih berdegil dan gagal mematuhi prosedur operasi standard (SOP) Perintah Kawalan Pergerakan (PKP) ditahan oleh Task Force Operasi Pematuhan di seluruh negara, semalam.
Menteri Kanan (Keselamatan), Datuk Seri Ismail Sabri Yaakob berkata, kesemua individu tersebut ditahan dalam operasi pemantauan yang diketuai oleh Polis Diraja Malaysia (PDRM) menerusi 68,069 pemeriksaan yang dilakukan.
“Antara kesalahan yang direkodkan adalah tiada penjarakan fizikal (248), gagal merekod butiran diri (219), tidak memakai pelitup muka(133) dan didapati tidak mematuhi arahan kawalan pergerakan (61).
“Turut ditahan dalam operasi pemantauan berkenaan adalah mereka yang didapati membawa penumpang berlebihan (13) dan lain-lain kesalahan (126),” katanya menerusi satu kenyataan di sini hari ini.
Menurut Ismail Sabri, seramai 21 pendatang asing tanpa izin (PATI) turut ditahan semalam termasuk 12 buah kenderaan darat dirampas menerusi Op Benteng yang dilakukan di sempadan negara.
“Sebanyak 182 buah bot dan kapal juga turut dikesan di perairan negara melalui lapan aktiviti penglihatan yang dilakukan,” ujarnya.- K!ONLINE


Kesan golongan tercicir untuk suntikan vaksin
Oleh MOHAMAD NAUFAL MOHAMAD IDRIS

24 Mei 2021, 7:41 pm
SHAH ALAM – Jabatan Kesihatan Negeri Selangor (JKNS) bakal melaksanakan program outreach
suntikan vaksin Covid-19 kepada golongan tercicir di negeri itu.
Pengarah Kesihatan negeri, Datuk Dr. Sha’ari Ngadiman berkata, ia dilaksanakan selepas mengambil kira
sebahagian penduduk negeri itu yang tinggal di kawasan pedalaman serta tidak mempunyai kenderaan untuk ke Pusat Pemberian Vaksin (PPV).
“Cadangan program ini telah diberikan kepada Kementerian Kesihatan (KKM) dan sekiranya tiada halangan akan dijalankan pada minggu depan.
“Kita turut mengesyorkan agar klinik-klinik kesihatan sedia ada di negeri ini digunakan sebagai PPV dalam mempercepatkan proses imunisasi vaksin Covid-19,” katanya selepas melawat PPV AstraZeneca di Ideal Convenction Centre Shah Alam (IDCC) di sini, hari ini.
Berdasarkan statistik kes harian Covid-19 yang dikeluarkan hari ini mendapati Selangor masih lagi menjadi negeri yang mencatatkan kes baharu tertinggi iaitu sebanyak 2,049 kes.
Dalam perkembangan berlainan, Sha’ari memberitahu, bilangan petugas di Pusat Kuarantin dan Rawatan Covid-19 (PKRC) Taman Ekspo Pertanian Malaysia (MAEPS) akan ditambah untuk merawat pesakit Covid-19 di situ.

Tambah Sha’ari, katil dan peralatan juga akan ditambah dalam menampung keperluan di Unit Rawatan Rapi (ICU) di beberapa buah hospital kerajaan di negeri ini.
“Kita sedang berbincang dengan pihak Hospital Universiti Teknologi MARA (UiTM) Puncak Alam serta beberapa buah hospital swasta lain supaya mereka boleh mengambil kes pesakit bukan Covid-19,” ujarnya. -K!ONLINE


Lima lagi PKPD dilaksanakan di Sabah, Pahang, dan Labuan
Oleh EDDY AQMAL MOHAMED HAMIDI

24 Mei 2021, 8:17 pm
PETALING JAYA – Kerajaan hari ini mengumumkan tentang pelaksanaan Perintah Kawalan Pergerakan Diperketatkan (PKPD) di beberapa lokasi di Sabah, Pahang dan Wilayah Persekutuan Labuan susulan peningkatan kes positif Covid-19 di kawasan tersebut.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu akan melibatkan tiga daerah di Sabah iaitu Putatan, Kalabakan dan Tawau, serta tiga mukim dalam Daerah Lipis di Pahang dan lima Sub-zon di Labuan.
“Kementerian Kesihatan (KKM) melaporkan sebanyak 21 kes positif daripada 282 ujian saringan di dua lokaliti di Daerah Putatan iaitu di Taman Seri Ketiau dan Taman Desa Seri Ketiau manakala di Daerah Kalabakan pula seramai sembilan individu dikesan positif menerusi ujian saringan yang dilakukan di Ladang Felda Global Ventures (FGV), Kalabakan Selatan.
“Sebanyak 17 kes positif turut direkodkan di Kampung Sungai Imam di Tawau, Sabah manakala di tiga mukim dalam Daerah Lipis, Pahang iaitu Mukim Kuala Lipis, Mukim Penjom dan Mukim Budu pula sebanyak 132 kes positif telah dilaporkan dalam tempoh 24 hari,” katanya menerusi satu kenyataan hari ini.
Menurut Ismail Sabri, KKM turut mengesahkan bahawa kadar kebolehjangkitan di Labuan pada 23 Mei lalu adalah 2.55 iaitu melebihi 2.00 yang berkemungkinan akan berlaku jangkitan dengan skala yang lebih besar.
“Setelah membuat penilaian risiko bersama pelbagai agensi dalam Jawatankuasa Teknikal PKP, kerajaan hari ini bersetuju untuk melaksanakan PKPD di kesemua daerah serta lokaliti yang telah dinyatakan bermula 26 Mei hingga 8 Jun depan.

“Bagi lima Sub-zon dalam Wilayah Persekutuan Labuan pula kerajaan bersetuju untuk melaksanakan PKPD bermula dari 26 Mei ini sehingga 24 Jun depan,” ujar beliau.
Tambah beliau, pelaksanaan PKPD berkenaan adalah untuk mengawal pergerakan penduduk di kesemua kawasan terlibat seterusnya mengekang penularan jangkitan Covid-19 ke komuniti lain. -K!ONLINE


24 warga asing berpesta dadah di bilik hotel ditahan
Oleh MUHD AFIQ AL-HAFIZ MAT YUSOF

24 Mei 2021, 8:23 pm
PETALING JAYA – Seramai 24 individu warga asing ditahan dalam dua serbuan berasingan selepas disyaki berhibur sambil menghisap dadah di dua buah hotel di sekitar Dang Wangi, Kuala Lumpur semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, kesemua yang ditahan terdiri daripada 19 lelaki dan lima wanita berusia 24 hingga 40 tahun.
“Siasatan awal mendapati, mereka menyewa bilik-bilik di hotel berkenaan untuk berhibur sambil menghisap dadah.
“Seramai 16 yang ditahan merupakan pelajar kolej manakala selebihnya adalah pelancong dan pekerja di negara ini,” katanya dalam satu kenyataan di sini hari ini.
Mengulas lanjut, hasil ujian saringan awal mendapati, 12 daripada mereka positif dadah jenis tetrahydrocannabinol (THC).
“Polis merampas ganja ketika serbuan. Kesemua mereka direman selama 14 hari bermula hari ini.

Orang ramai diminta untuk menyalurkan sebarang maklumat berkaitan aktiviti pengedaran, penagihan dadah dan parti liar di sekitar Dang Wangi dengan menghubungi talian 03-26002222, Hotline Polis Kuala Lumpur 03-21159999 atau mana-mana balai polis berhampiran.
Kes disiasat mengikut Seksyen 6 dan Seksyen 15(1)(a) Akta Dadah Berbahaya 1952, Seksyen 6(1)(c) Akta Imigresen 1956/63 dan Peraturan 9, Peraturan Pencegahan Dan Pengawalan Penyakit Berjangkit(Langkah-Langkah Di Dalam Kawasan Tempatan Jangkitan) 2021. – K! ONLINE


61 kematian direkodkan, tertinggi setakat ini
Oleh SITI A'ISYAH SUKAIMI

24 Mei 2021, 7:09 pm
PUTRAJAYA – Sebanyak 61 kes kematian Covid-19 dilaporkan hari ini, menjadikan jumlah kumulatif kes kematian di negara ini mencecah 2,309 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula mencatatkan sebanyak 6,509 kes dengan jumlah kes positif Covif-19 sebanyak 518,600 kes.
“Selain itu, kes aktif dengan kebolehjangkitan mencecah 60,018 kes termasuk 711 kes sedang dirawat di Unit Rawatan Rapi dan 369 kes memerlukan bantuan pernafasan.
“Terdapat 3,452 kes sembuh manakala jumlah kumulatif kes sembuh sepenuhnya daripada Covid-19 sebanyak 456,273 kes,” katanya pada ciapan Twitter beliau di sini hari ini. -K!ONLINE


NLD kekal wujud selagi penyokongnya wujud – Suu Kyi
Oleh KOSMO!

24 Mei 2021, 8:00 pm
YANGON, MYANMAR – Presiden parti Liga Demokrasi Nasional (NLD), Aung San Suu Kyi menegaskan parti pimpinannya yang digulingkan kerajaan junta tentera akan ‘kekal wujud selagi penyokongnya wujud’.
Suu Kyi yang kini berada dalam tahanan memberikan komen pertamanya itu sejak ditahan, ketika bertemu dengan peguamnya, Min Min Soe.
Menurut Min Min, pemimpin awam itu kelihatan sihat dan penuh dengan keyakinan.
“Suu Kyi berharap para penyokongnya kekal sihat dan menegaskan bahawa NLD akan wujud selagi penyokongnya wujud kerana parti itu ditubuhkan untuk orang ramai,” ujarnya.
Kelmarin, junta tentera Myanmar mengugut untuk membubarkan NLD selepas mendakwa berlakunya penipuan kertas undi dalam pilihan raya 2020, kata seorang pegawai.
Ketua junta, Min Aung Hlaing memberi justifikasi penipuan dalam pilihan raya pada November lalu sebagai sebab tentera menumbangkan kerajaan pimpinan Suu Kyi pada 1 Februari lepas.

Suu Kyi berdepan dengan penundaan perbicaraan mahkamah selama berminggu-minggu selain peguamnya turut berdepan kesukaran untuk berjumpa dengannya.
Perbicaraan seterusnya dijangka berlangsung pada 7 Jun ini.
Pada Februari lepas, Suu Kyi ditahan dan parti NLD pimpinannya telah digulingkan junta tentera sehingga mengakibatkan Myanmar dilanda huru-hara selain ekonominya lumpuh. – AFP


Pekerja kilang pakai gelang pink masuk kedai
Oleh MOHD YUNUS YAKKUB

24 Mei 2021, 7:34 pm
KUALA SELANGOR – Tindakan sekumpulan pekerja asing yang memakai gelang pink memasuki kedai di pekan Sungai Sembilang, Jeram di sini tular hari ini.
Mereka adalah antara pekerja asing disyaki kontak rapat selepas 44 daripada rakan mereka yang bekerja di kilang dipercayai menjalankan penghasilan sarung tangan, positif Covid-19.
Insiden itu kemudiannya mendapat pelbagai reaksi pengguna laman sosial Facebook yang jelas marah terhadap perbuatan yang tidak bertanggungjawab itu dengan menyalahkan majikan yang tidak memantau pekerja mereka.
Malah ada pengguna mempersoalkan keistimewaan diberikan kepada kilang untuk terus beroperasi ketika tempoh pelaksanaan Perintah Kawalan Pergerakan (PKP).
Seorang warga asing yang memakai gelang pink memasuki sebuah kedai.
Ketua Polis Daerah Kuala Selangor, Superintendan Ramli Kasa dalam kenyataannya memaklumkan, berdasarkan siasatan kejadian berlaku pada hari ini dengan dua bas sedang menunggu pekerja yang telah disaring sebelum dihantar ke pusat kuarantin di Meru, Klang.
“Bagaimanapun, terdapat pekerja yang disyaki kontak rapat dan memakai gelang pink telah mengambil kesempatan pergi ke kedai.

“Polis yang menerima maklumat pukul 2 petang terus ke lokasi kejadian dan mengarahkan pekerja tersebut berkumpul untuk dibawa ke pusat kuarantin,” katanya. -K!ONLINE


191 PKD diaktifkan jadi pusat daftar vaksin
Oleh SUBKHI SUDARJI

24 Mei 2021, 7:54 pm
PUTRAJAYA – Kementerian Pembangunan Luar Bandar (KPLB) mengaktifkan sebanyak 191 buah pusat komuniti desa (PKD) sebagai pusat daftar vaksin (PDV) luar bandar di seluruh negara sejak 20 Mei lepas.
Menteri Pembangunan Luar Bandar (KPLB), Datuk Dr. Abd. Latiff Ahmad berkata, sebanyak 2,481 penerima vaksin berjaya didaftarkan sejak awal bulan ini menerusi inisiatif pengaktifan PKD tersebut.
Beliau berkata, kementerian turut menyasarkan peningkatan sebanyak 20 hingga 30 peratus jumlah pendaftaran vaksin sedia ada seterusnya mempercepatkan lagi proses imunisasi Covid-19 terutama dalam kalangan masyarakat luar bandar.
“Langkah ini dibuat bagi memastikan masyarakat luar bandar tidak ketinggalan dalam mendaftar sebagai penerima vaksin,” katanya dalam satu kenyataan akhbar di sini hari ini.
Beliau berkata, sebanyak 139 buah PKD mempunyai perkhidmatan internet dan 52 PKD lagi dalam proses pemasangan perkhidmatan kemudahan jalur lebar itu.
“Bagi 52 buah PKD yang sedang dalam proses pemasangan perkhidmatan internet, pendaftaran luar talian akan dilaksanakan menggunakan aplikasi khas yang dibangunkan oleh Badan Bertindak Imunisasi Covid-19 (CITF) Kementerian Sains Teknologi dan Inovasi,” katanya.

Sementara itu, Abd. Latiff berkata, bagi melancarkan urusan pendaftaran Program Imunisasi Covid-19 Kebangsaan (PICK), para pengurus PKD akan menjadi barisan hadapan KPLB dalam membantu melancarkan pendaftaran secara dalam talian menggunakan portal www.vaksincovid.gov.my.
Selain itu, katanya, peranan pengurus PKD akan dipertingkatkan dan diperluaskan bukan hanya dalam aspek pendaftaran vaksin tetapi dalam memberikan penerangan dan mempromosikan kebaikan pengambilan vaksin kepada masyarakat di luar bandar.
“Kelebihan PKD yang terletak di kawasan luar bandar serta kebolehan dan pengalaman pengurus-pengurus PKD dalam membantu mengendalikan proses pendaftaran ini secara teratur, tepat dan cepat akan membolehkan kerajaan meningkatkan jumlah pendaftar dan penerima vaksin di seluruh negara,” katanya.
Senarai PKD boleh diperoleh menerusi laman web https://www.rurallink.gov.my/pusat-komuniti-desa-pkd/.


Tempoh kuarantin wajib bagi pengembara ke negara ini dilanjutkan
Oleh EDDY AQMAL MOHAMED HAMIDI

24 Mei 2021, 7:16 pm
PETALING JAYA – Kerajaan hari ini mengumumkan pelanjutan tempoh kuarantin wajib bagi pengembara yang tiba di Malaysia berikutan lebih daripada 50 peratus negara di seluruh dunia melaporkan terdapatnya penularan Varian of Concern (VOC) dalam komuniti.
Menteri Kanan (Keselamatan), Datuk Seri Ismail Sabri Yaakob berkata, susulan laporan tersebut, Sidang Khas Majlis Keselamatan Negara (MKN) telah bersetuju untuk memperketatkan prosedur operasi standard (SOP) pelanjutan tempoh kuarantin wajib ke atas pengembara yang tiba di Malaysia berkuat kuasa serta merta.
“Semua pengembara perlu menjalani ujian pengesanan RT-PCR Covid-19 tiga hari sebelum berlepas dan hanya mereka yang didapati negatif dibenarkan untuk menaiki penerbangan masuk ke negara ini.
“Mereka (pengembara) juga perlu menjalani ujian pengesanan RT-PCR Covid-19 semasa ketibaan di pintu masuk antarabangsa,” katanya menerusi satu kenyataan di sini hari ini.
Menurut beliau, tempoh kuarantin wajib ke atas pengembara warganegara dan bukan warganegara yang diberi kebenaran masuk ke Malaysia dari Sri Lanka, Bangladesh, Nepal dan Pakistan dilanjutkan daripada 14 hari kepada 21 hari di stesen kuarantin yang ditetapkan kerajaan.
“Pelaksanaan arahan kuarantin wajib selama tempoh 21 hari ke atas pengembara warganegara dan bukan warganegara yang diberi kebenaran masuk ke negara ini dari India pula adalah dikekalkan.

“Tempoh kuarantin wajib dari semua negara lain juga dilanjutkan daripada 10 hari kepada 14 hari di stesen kuarantin ditetapkan kerajaan namun tempoh tersebut akan dilanjutkan lagi selama tujuh hari menjadi 21 hari sekiranya terdapat keperluan berdasarkan hasil penilaian risiko yang telah dijalankan pada hari ke-14,” jelas beliau.
Ismail Sabri menegaskan, ujian ulangan RT-PCR Covid-19 akan dilakukan pada hari ke-10 kuarantin dan sekiranya dilanjutkan tempoh kuarantin sehingga 21 hari, ulangan ujian tersebut akan dibuat pada hari ke-18.
“Pelaksanaan pelanjutan Tempoh Kuarantin Wajib ini akan berkuatkuasa serta merta,” ujar beliau. – K!ONLINE


Dicekup punggah rokok seludup dari treler
Oleh MOHD YUNUS YAKKUB

24 Mei 2021, 6:54 pm
KLANG – Keasyikan dua ahli sindiket sedang memunggah 227 karton rokok seludup dari sebuah treler
tidak bertahan lama apabila diserbu Pasukan Gerakan Am (PGA) di sebuah premis di Kampung Telok Gong, Pelabuhan Klang, di sini semalam.
Serbuan menerusi Op Kontraban dijalankan sepasukan pegawai dan anggota cawangan Risik Briged Tengah PGA pukul 7 petang itu menahan kedua-dua suspek berusia 28 dan 31 tahun.
Komander Briged Tengah PGA, Senior Asisten Komisioner Muhammad Abdul Halim berkata, siasatan awal mendapati treler itu baharu tiba dengan dua suspek berkenaan sedang memunggah rokok jenama Zon King itu ke dalam premis tersebut.
Katanya, berdasarkan siasatan awal sindiket tersebut telah beroperasi kira-kira enam bulan lalu.
“Setiap kotak rokok seludup yang mengandungi 50 karton itu dipercayai untuk pasaran sekitar daerah ini, Shah Alam dan Kuala Selangor.
“Kita turut merampas treler berkenaan dengan anggaran nilai rampasan keseluruhan sebanyak RM2.74 juta dan telah dibawa ke Ibu Pejabat Polis Daerah (IPD) Klang Selatan untuk tindakan lanjut,” katanya dalam kenyataan di sini hari ini.

Rokok jenama Zon King yang diseludup.
Beliau menambah, siasatan lanjut sedang dijalankan termasuk upah diterima oleh dua suspek berkenaan dan kes disiasat mengikut Seksyen 135(1)(D) Akta Kastam 1967.
Dalam perkembangan berlainan, Muhammad menjelaskan pihaknya telah berjaya melakukan 56 serbuan Op Kontraban di sekitar Selangor, Kuala Lumpur, Negeri Sembilan, Melaka dan Johor bermula 1 Januari hingga semalam.
Ujarnya, antara barangan dirampas termasuk rokok, minuman keras, dadah, mercun, beras dan kenderaan dengan keseluruhan rampasan dianggarkan RM35.4 juta.
“Kita juga berjaya menangkap 126 suspek berusia 23 hingga 64 tahun yang terlibat secara langsung dalam aktiviti penyeludupan tersebut,” katanya. – K!ONLINE


Majoriti jururawat Covid-19 Jepun mahu berhenti kerja
Oleh KOSMO!

24 Mei 2021, 6:10 pm
TOKYO – Satu kaji selidik terbaharu mendapati lebih 50 peratus jururawat yang bekerja di hospital-hospital Covid-19 di Jepun pernah terfikir untuk berhenti kerja, lapor agensi berita Kyodo News kelmarin.
Perkara itu didorong peningkatan tekanan terhadap sistem perubatan negara akibat kenaikan angka pesakit Covid-19 di negara matahari terbit itu sejak akhir-akhir ini.
Kaji selidik tersebut dijalankan oleh Kesatuan Hospital Kebangsaan Jepun pada Januari dan Februari lepas.
Sebanyak 230 responden mengambil bahagian dengan 51.3 peratus atau 118 orang jururawat berkata, mereka sama ada sering atau kadang-kadang pernah mempertimbangkan berhenti kerja disebabkan tekanan melampau atau bimbang dijangkiti virus maut itu.
Sebahagian responden yang mempertimbangkan untuk berhenti itu pula mengaku mengalami keletihan teruk ekoran kerja lebih masa yang berterusan serta dibayar dengan gaji rendah.
Sementara itu, kaji selidik tersebut turut mendapati seramai 79 jururawat atau 34.3 peratus daripada responden berkata mereka pernah didiskriminasi dan diganggu masyarakat kerana merawat pesakit Covid-19.

Sebanyak 55.7 peratus pula pernah mengalami keadaan perubahan ketara pada keadaan fizikal atau psikologi mereka seperti berasa tertekan dan letih sepanjang masa serta tubuh badan terhidrat kerana memakai sut perlindungan diri (PPE) ketika bekerja.
Jepun kini berdepan dengan kenaikan kes Covid-19 sehingga memaksa kerajaan negara itu melaksanakan perintah darurat di beberapa wilayah termasuk Tokyo, Osaka, Okinawa dan Hiroshima.
Kesemua gabenor di 47 wilayah di Jepun dalam satu mesyuarat yang diadakan secara maya minggu lalu berkata, kekurangan petugas perubatan dalam program vaksinasi negara itu memberikan cabaran kepada sasaran kerajaan untuk melengkapkan imunisasi kepada golongan warga emas menjelang hujung Julai ini. – AGENSI


Setengah juta rakyat India dipindahkan gara-gara Taufan Yaas
Oleh KOSMO!

24 Mei 2021, 6:43 pm
NEW DELHI – Hampir 500,000 penduduk India yang menetap di kawasan laluan ribut siklon baharu yang diramal sedang menuju ke arah timur negara itu diarahkan berpindah oleh pihak berkuasa tempatan.
Pakar kaji cuaca mengatakan ribut di pesisir India meningkat dalam kadar frekuensi dan intensiti membimbangkan ketika perubahan iklim menjadikan suhu perairan lautan naik mendadak.
Jabatan Meteorologi India mengatakan Taufan Yaas telah terbentuk di Teluk Bengal dan dijangka membadai negari-negeri di Bengal Barat serta Odisha pada Rabu ini.
Negara jiran, Bangladesh juga telah diberikan amaran untuk mengambil langkah berjaga-jaga.
Kelajuan angin Taufan Yaas boleh  mencecah hingga 185 kilometer per jam dan dikategorikan sebagai “Badai Siklon yang sangat dahsyat” apabila tiba di kawasan darat, kata jabatan itu.
“Ketinggian ombak akibat ribut setinggi empat meter berkemungkinan besar akan menenggelamkan kawasan pesisir rendah”, tambah kenyataan itu lagi.

Proses pemindahan penduduk di daerah pesisir dan hutan bakau Sunderbans, sebuah tapak warisan dunia UNESCO sudah bermula sejak Ahad lepas, kata Menteri Pengurusan Bencana Bengal Barat, Javed Ahmed Khan.
“Kita terpaksa memindahkan hampir setengah juta penduduk ke sekolah-sekolah dan pejabat kerajaan yang telah diubah suai menjadi pusat pemindahan sementara  untuk memberikan perlindungan kepada mereka yang terjejas,” kata Javed.
 Perdana Menteri India, Narendra Modi, telah mengerahkan tentera dan pasukan bencana untuk membantu persiapan serta operasi menyelamat yang sedang berjalan. – AFP


Pemandu e-hailing maut jatuh Jambatan Pulau Pinang
Oleh MOHD SYALMIZI HAMID

24 Mei 2021, 6:19 pm
SEBERANG PERAI – Seorang pemandu e-hailing ditemui mati selepas terjatuh dari Jambatan Pulau Pinang di Kilometer 3.4 arah pulau dekat sini, hari ini.
Mangsa, lelaki berusia 56 tahun dipercayai terjun ke dalam laut selepas meninggalkan sebuah kenderaan pelbagai guna (MPV) jenis Perodua Alza dalam keadaan enjin dimatikan kira-kira pukul 12.40 tengah hari.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya menerima maklumat daripada pengurusan jambatan itu yang memaklumkan terdapat sebuah kenderaan ditinggalkan di tepi jambatan.
“Siasatan mendapati kenderaan yang dipandu mangsa yang bekerja sebagai pemandu e-hailing itu milik anak saudaranya.
“Usaha mencari dan menyelamat dilakukan oleh pasukan polis marin, bomba dan Maritim Malaysia dengan kekuatan empat bot. Mayat mangsa ditemui pukul 4 petang,” katanya.
Mayat dihantar ke Hospital Seberang Jaya di sini untuk dibedah siasat. – K! ONLINE


Mesej daftar vaksin AstraZeneca 2.0 untuk 18 tahun ke atas palsu
Oleh SITI AMINAH MOHD YUSOF

24 Mei 2021, 6:12 pm
PETALING JAYA – Penyebaran mesej melalui aplikasi WhatsApp dan media sosial lain berhubung pendaftaran vaksin AstraZeneca 2.0 untuk individu berusia 18 tahun ke atas pada pukul 6 petang esok adalah tidak benar.
Jawatankuasa Khas Jaminan Akses Bekalan Vaksin Covid-19 dalam kenyataan di laman Twitter berkata, buat masa ini pendaftaran janji temu untuk fasa kedua vaksin tersebut hanya dibuka kepada warga emas berusia 60 tahun ke atas.
“Sila rujuk platform rasmi kami untuk sebarang pengumuman mengenai pembukaan tempahan janji temu vaksin AstraZeneca,” katanya bagi menjawab pertanyaan seorang netizen berhubung perkara itu.
Maklum balas pihak JKJAV berhubung mesej palsu mengenai pendaftaran vaksin AstraZeneca 2.0 untuk 18 tahun ke atas esok.
Seorang pengguna Twitter dalam respon terhadap maklum balas tersebut berkata, maklumat kurang tepat itu bagaimanapun telah dilaporkan sebuah akhbar berbahasa Cina hari ini.
“Apa yang disebut sebagai berita eksklusif itu belum disahkan pun boleh terbit juga,” ciap seorang pengguna.
“Sangat setuju. Saya melakukan carian pantas di beberapa platform media dan nampaknya hanya Oriental Daily sahaja yang melaporkan perkara ini,” komen seorang pengguna. – K! ONLINE


Permaisuri Agong jamu kek cawan kepada petugas barisan hadapan
Oleh SITI AMINAH MOHD YUSOF

24 Mei 2021, 6:47 pm
PETALING JAYA – Raja Permaisuri Agong, Tunku Hajah Azizah Aminah Maimunah Iskandariah berkenan mengurniakan kek cawan hasil air tangan baginda kepada petugas perubatan di Putrajaya dan Kuala Lumpur, hari ini.
Istana Negara dalam kenyataan di laman Facebook dan Instagram berkata, kek tersebut disajikan kepada petugas barisan hadapan di Pusat Kesiapsiagaan dan Tindakan Cepat Krisis Kebangsaan (CPRC) di Putrajaya dan Hospital Kuala Lumpur.
“Seri Paduka Baginda amat prihatin dan menghargai khidmat bakti, komitmen serta pengorbanan yang dicurahkan petugas barisan hadapan tanpa mengira masa dan penat lelah dalam memikul tanggungjawab memerangi penularan wabak Covid-19,” katanya dalam kenyataan di sini hari ini.
“Pengubat lelah penawar duka barisan hadapan Covid-19. Saya yang bukan barisan hadapan pun berasa bangga serta gembira dengan pemberian ikhlas Tuanku. Daulat Tuanku,” kata pemilik akaun bernama Noranizan Harun.
“Kalau namanya air tangan seorang ibu mesti sedap. Ampun Tuanku,” balas seorang netizen bernama Faiz Nazari. – K! ONLINE


Operator lapangan terbang, pelabuhan dibenar beroperasi pada tahap optimum
Oleh NUR SHARIEZA ISMAIL

24 Mei 2021, 6:28 pm
PUTRAJAYA – Operator lapangan terbang dan pelabuhan dibenarkan beroperasi pada tahap optimum bagi memastikan aktiviti-aktiviti import dan eksport tidak terjejas ketika tempoh pelaksanaan Perintah Kawalan Pergerakan (PKP) 3.0.
Menteri Pengangkutan, Datuk Seri Wee Ka Siong berkata, pihak kementerian menyambut baik keputusan Majlis Keselamatan Negara (MKN) untuk menghadkan kapasiti tenaga kerja sektor swasta hingga 60 peratus di seluruh negara dalam usaha mencegah wabak Covid-19.
Katanya, pada masa sama, penghantaran barangan keperluan melalui penerbangan dan pelabuhan ke destinasi akhir seluruh negara juga perlu dipastikan tidak terjejas.
“Oleh itu, saya telah mengarahkan pihak berkuasa dan operator lapangan terbang serta pelabuhan untuk mengoptimumkan tenaga kerja bagi operasi mereka mengikut keperluan masing-masing bagi memastikan aktiviti-aktiviti import dan eksport tidak terjejas ketika PKP 3.0
“Kementerian akan terus memantau situasi dari semasa ke semasa untuk memastikan pergerakan penghantaran barangan serta kargo tidak terbantut dan menjejaskan rakyat sebagai pengguna,” katanya dalam satu kenyataan di sini hari ini.
Pada masa sama, Ka Siong berkata, semua kakitangan di lapangan terbang dan pelabuhan turut diingatkan supaya sentiasa mematuhi segala prosedur operasi standard (SOP) yang ditetapkan.

“Ini termasuklah menggunakan cecair pembasmi kuman, memakai peralatan pelindungan diri (PPE) bersesuaian, mengamalkan penjarakan sosial dan mengimbas kod QR MySejahtera jika diperlukan,” katanya. -K! ONLINE


Lelaki ditemui mati dalam kereta berkunci, tingkap ditutup
Oleh NUR AMALINA AZMAN

24 Mei 2021, 6:38 pm
LANGKAWI – Seorang lelaki ditemui mati di dalam sebuah kereta yang diparkir di atas bukit di Jalan Bukit Malut di sini hari ini.
Ketua Polis Daerah Langkawi, Asisten Komisioner Shariman Ashari berkata, pihaknya menerima maklumat berhubung penemuan mayat di dalam kereta jenis Proton Saga daripada orang awam kira-kira pukul 11.45 pagi.
“Pihak polis dan ambulans terus bergegas ke lokasi kejadian untuk siasatan lanjut.
“Pemeriksaan mendapati terdapat satu mayat dipercayai lelaki di tempat duduk pemandu dalam keadaan semua tingkap bertutup dan pintu kereta berkunci,” katanya di sini hari ini.
Katanya, pihak bomba dipanggil untuk membuka pintu kereta yang berkunci.
“Mangsa dipercayai membunuh diri dengan cara menyambung paip getah dari ekzos ke dalam kereta.

“Berdasarkan keadaan mayat, mangsa dipercayai meninggal dunia sejak lebih lima hari lalu,” ujarnya.
Menurut Shariman, pihaknya menemui beberapa barangan peribadi dipercayai milik mangsa termasuk komputer riba, telefon bimbit, beberapa dokumen dan satu nota di atas papan pemuka kereta bertulis ‘do not resuscitate’.
“Identiti mangsa sedang dikenal pasti dan mayat dihantar ke Unit Forensik Hospital Sultanah Maliha di sini untuk bedah siasat,” jelasnya.
Tambahnya, kes diklasifikasikan sebagai mati mengejut. – K! ONLINE


Sembilan aduan majikan larang BDR diterima KSM
Oleh MOHD. HUSNI MOHD. NOOR

24 Mei 2021, 5:51 pm
PUTRAJAYA – Kementerian Sumber Manusia (KSM) menerima sembilan aduan berhubung majikan yang tidak membenarkan pekerja untuk Bekerja Dari Rumah (BDR) setakat hari ini.
Menterinya, Datuk Seri M. Saravanan berkata, aduan itu diterima susulan penambahbaikan aplikasi Working for Workers (WFW) dengan memperkenalkan satu kategori baharu iaitu ‘Majikan tidak benarkan BDR’ yang dimulakan semalam.
Beliau berkata, kementerian menerusi jabatan-jabatan berkaitan di bawahnya akan menjalankan siasatan di bawah akta-akta yang berkaitan.
Menurutnya, maklumat siasatan itu akan dirujuk kepada Kementerian Perdagangan Antarabangsa dan Industri (MITI) atau Kementerian Kesihatan (KKM) terlebih dahulu.
“Siasatan akan dibuat sekiranya terdapat pelanggaran prosedur operasi standard (SOP) atau Akta Pencegahan dan Pengawalan Penyakit Berjangkit 1988 (Akta 342),” katanya menerusi kenyataan akhbar hari ini.
Mengenai aplikasi WFW, Saravanan berkata, sehingga kini, kategori ‘Majikan tidak benarkan BDR’ diwujudkan mengambil kira pengumuman kerajaan yang menetapkan 40 peratus pekerja sektor swasta dikehendaki bekerja dari rumah berkuat kuasa esok bagi mengurangkan risiko jangkitan Covid-19.

“Oleh itu, mana-mana pekerja yang dipaksa oleh majikan untuk hadir ke pejabat dan bercanggah dengan sekatan tambahan di bawah Perintah Kawalan Pergerakan (PKP), diminta membuat aduan melalui aplikasi WFW ini.
“Langkah untuk mewujudkan kategori baharu ini secara dalam talian adalah inisiatif KSM untuk mengurangkan pergerakan dan kehadiran secara fizikal pekerja yang ingin membuat aduan di mana-mana Pejabat Tenaga Kerja,” katanya.
Sementara itu, Saravanan berkata, WFW telah merekodkan sebanyak 178 aduan setakat ini dan daripada jumlah tersebut, 105 aduan adalah oleh pekerja tempatan manakala selebihnya pekerja asing. -K! ONLINE


18 PATI ‘kempunan’ bekerja di negara ini
Oleh AHMAD SHAHERMAN SHAMSURI

24 Mei 2021, 5:58 pm
PETALING JAYA – Hasrat 18 orang pendatang asing tanpa izin (PATI) warga Indonesia memasuki negara ini untuk bekerja tidak kesampaian apabila kesemua mereka ditahan pihak berkuasa, semalam.
Kesemua mereka yang terdiri daripada 17 lelaki dan seorang wanita ditahan ketika melalui ‘lorong tikus’ berhampiran sempadan Malaysia-Indonesia, dekat Kandaie, Lundu, Sarawak kira-kira pukul 5.20 petang.
Markas Divisyen Pertama Infantri Malaysia berkata, turut ditahan dalam operasi terbabit adalah tiga warga tempatan iaitu dua lelaki dan seorang wanita yang disyaki sebagai tekong darat.
“Tindakan pantas oleh anggota yang sedang melaksanakan serang hendap (Serkap) berjaya menahan tiga warga tempatan serta merampas sebuah motosikal dan sebuah lori satu tan yang dipandu oleh dua orang tekong darat bagi menyeludup 18 orang PATI berkenaan.
“Hasil siasatan mendapati penunggang motosikal tersebut bertindak sebagai pemerhati bagi memastikan lorong tikus tersebut selamat sebelum lori yang membawa kumpulan PATI berkenaan melaluinya,” katanya dalam satu kenyataan di sini hari ini.
Tambah kenyataan itu, kesemua PATI berusia lingkungan 19 hingga 49 tahun serta tiga tekong darat warga tempatan kemudiannya dibawa ke Ibu Pejabat Polis Daerah Lundu untuk tindakan lanjut

“Angkatan Tentera Malaysia (ATM) akan terus komited memperkasakan keselamatan di sempadan daratan negara dari sebarang bentuk pencerobohan sama ada oleh PATI mahupun jenayah rentas sempadan yang lain,” katanya.-K! ONLINE


BBP Covid-19 berjumlah RM7.8 juta disalur untuk rakyat Pahang
Oleh NIK SUKRY RAMLI

24 Mei 2021, 5:40 pm
KUANTAN – Kerajaan negeri menyediakan peruntukan RM7.8 juta melalui Bantuan Prihatin Pahang (BPP) Covid-19 untuk disalurkan kepada rakyat yang terkesan akibat Perintah Kawalan Pergerakan Diperketatkan (PKPD), bermula hari ini.
Menteri Besar, Datuk Seri Wan Rosdy Wan Ismail berkata, rakyat Pahang akan menerima pengagihan BPP Covid-19 ini yang dilaksanakan secara bersasar.
“Peruntukan besar disediakan ini sebagai tanda mengambil kisah dan mengambil berat kerajaan negeri terhadap kemasalahan rakyat, apatah lagi dalam keadaan sekarang yang menghadapi tempoh sukar.
“Bantuan ini juga disediakan mengikut kemampuan kewangan kerajaan negeri ketika ini.
“Sama seperti inisiatif bantuan diberikan sebelum ini, BPP Covid-19 masih lagi disalurkan dalam bentuk wang tunai dan barangan keperluan,” katanya dalam satu kenyataan media di sini hari ini.
Jelasnya, persediaan untuk mengagihkan BPP sedang giat dilakukan dan dijangka dapat diuruskan secepat mungkin.

Jelasnya, antara golongan yang akan mendapat manfaat ialah petugas barisan hadapan, penjaja harian, pemandu teksi, miskin tegar, gelandangan dan orang kurang upaya (OKU).
“Namun begitu, turut diutamakan juga adalah pesakit Covid-19 yang aktif, termasuk mangsa yang menjalani kuarantin di rumah dan warga emas penerima bantuan Jabatan Kebajikan Masyarakat (JKM) berusia 80 tahun ke atas.
“Saya harap pengagihan BPP Covid-19 secara bersasar ini dapat dilaksanakan secepat mungkin agar penerima dapat memanfaatkannya dalam kadar yang segera,” ujarnya. -K! ONLINE


Datuk Seri dalang utama aktiviti perjudian diberkas
Oleh MUHD AFIQ AL-HAFIZ MAT YUSOF

24 Mei 2021, 5:01 pm
PETALING JAYA – Seorang lelaki bergelar Datuk Seri yang juga dalang utama aktiviti perjudian ditahan dalam satu serbuan di sekitar Bukit Segar, Cheras pada 20 Mei lalu.
Difahamkan, suspek berusia 55 tahun yang ditahan di rumahnya itu aktif menjalankan aktiviti perjudian sejak awal tahun ini dan mampu meraih keuntungan sehingga RM30,000 sehari.
Polis turut merampas wang tunai berjumlah RM579,001, tiga jam tangan bernilai RM238,000; tujuh jongkong emas dan loket (RM58,250) serta tiga kenderaan mewah (RM1,215,000 juta) menjadikan keseluruhan rampasan bernilai RM2,090,251 juta.
Ketua Polis Kuala Lumpur, Datuk Azmi Abu Kassim berkata, pada 17 Mei lalu kira-kira pukul 6.30 petang, polis telah membuat serbuan di sebuah premis di sekitar Jalan Pudu.
“Menerusi serbuan terbabit, polis dari Bahagian Siasatan Jenayah Ibu Pejabat Polis Daerah (IPD) Dang Wangi telah menahan enam lelaki warga Bangladesh dan Myanmar yang sedang leka berjudi.
“Polis turut menahan tiga lagi individu yang terdiri daripada dua lelaki warga Bangladesh dan Myanmar serta seorang lelaki tempatan yang merupakan penjaga premis berkenaan,” katanya ketika sidang akhbar di IPD Dang Wangi di sini hari ini.

Mengulas lanjut, polis turut merampas pelbagai peralatan perjudian seperti alat kawalan perjudian(16), set komputer perjudian (4) dan wang tunai berjumlah RM10,213.
“Susulan operasi terbabit, polis turut membuat beberapa siri tangkapan menjadikan keseluruhan tangkapan adalah seramai 19 individu yang terdiri daripada 10 lelaki tempatan, lapan lelaki warga asing dan seorang wanita tempatan berusia dalam lingkungan 17 hingga 71 tahun.
“Polis turut menahan dalang utama kes ini membabitkan seorang lelaki bergelar Datuk Seri di rumahnya di sekitar di Bukit Segar, Cheras,” jelasnya.
Tambah Azmi, kertas siasatan telah dirujuk ke Pejabat Timbalan Pendakwa Raya dan 13 individu telah diarahkan untuk dituduh di bawah Seksyen 6(1) Akta Rumah Judi Terbuka 1953.
“Sementara empat lagi individu akan diambil tindakan di bawah Akta Pencegahan Jenayah (POCA) 1959 manakala dua lagi di bawah Akta Pencegahan Pengubahan Wang Haram (AMLA) 2001,” tegasnya.
Kes disiasat di bawah Seksyen 4(1)(c) Akta Rumah Judi Terbuka 1953, Seksyen 6(1) akta yang sama dan Seksyen 6(1)(c) Akta imigresen 1959/63. – K! ONLINE.


11 premis bookie lumba kuda digempur
Oleh MOHD SYALMIZI HAMID

24 Mei 2021, 4:49 pm
SEBERANG PERAI – Sebanyak 11 premis dipercayai terlibat dalam kegiatan perjudian bookie lumba kuda di sekitar daerah ini diserbu polis semalam.
Operasi membabitkan 48 pegawai dan anggota polis selama lima jam berakhir pukul 5.15 petang itu menyasarkan beberapa premis di Butterworth, Mak Mandin dan Sungai Dua.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pada serbuan itu, pihaknya menahan 12 individu berusia 17 hingga 69 tahun termasuk tiga wanita.
“Mereka disyaki terlibat dengan kes judi loteri awam haram tanpa lesen dan pertaruhan bookie lumba kuda di 11 buah premis berbeza.
“Polis merampas beberapa alatan seperti slip kertas tercatit angka-angka disyaki judi loteri awam haram dan pertaruhan lumba kuda, pencetak mini, telefon bimbit, alat tulis, wang tunai serta sehelai akhbar bahasa Cina tertera jadual pertaruhan perlumbaan kuda,” katanya kepada pemberita hari ini.
Menurutnya, kes disiasat mengikut Seksyen 4A(a) Akta Rumah Judi Terbuka 1953 dan Seksyen 6(3) Akta Pertaruhan 1953. – K! ONLINE


7 lelaki leka berjudi diberkas, dikompaun
Oleh NOR SHAFAWATI YUP

24 Mei 2021, 4:46 pm
PORT DICKSON – Tujuh lelaki yang sedang leka berjudi ditahan dan dikenakan kompaun dalam serbuan di sebuah kebun buah naga di Tanah Merah Site A, Lukut di sini semalam
Ketua Polis Daerah, Superintendan Aidi Sham Mohamed berkata, kesemua suspek termasuk seorang warga emas berusia 24 hingga 74 tahun itu ditahan dalam serbuan pada pukul 5.45 petang oleh sepasukan pegawai dan anggota dari Bahagian Siasatan Jenayah Ibu Pejabat Polis Daerah (IPD) Port Dickson.
Menurut Aidi Sham, sebaik sahaja tiba di lokasi serbuan, pihak polis melihat sekumpulan lelaki sedang leka berjudi dengan sekumpulan lelaki sedang mengelilingi sebuah meja.
“Selepas menyedari kehadiran polis, beberapa individu cuba melarikan diri namun kesemua mereka berjaya ditahan.
“Hasil pemeriksaan di atas meja dan individu terlibat, polis merampas peralatan perjudian sepert biji dadu, piring dan mangkuk kecil serta wang tunai berjumlah RM11,647 (termasuk wang di atas meja),” katanya dalam kenyataan di sini hari ini.
Aidi Sham berkata, kesemua mereka turut dikenakan kompaun kerana melanggar prosedur operasi standard (SOP) yang telah ditetapkan sepanjang tempoh Perintah Kawalan Pergerakan (PKP) dengan tidak mengamalkan penjarakan fizikal.

“Suspek berumur lingkungan 24 hingga 74 tahun itu kini ditahan di lokap Balai Polis Port Dickson,” katanya.
Beliau berkata, kes disiasat di bawah Seksyen 7(2) Akta Rumah Judi Terbuka 1953 kerana berjudi di tempat bebas dan Per 17(1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2021 P. U. (A) 225.
Katanya, siasatan turut dijalankan di bawah Seksyen 7(2) Akta Rumah Judi Terbuka 1953, yang boleh dikenakan hukuman denda tidak melebihi RM5,000 atau hukuman penjara selama tempoh tidak melebihi enam bulan atau kedua-duanya sekali.
“Bagi Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2021 P.U. (A) 225, mereka boleh dikenakan hukuman denda RM1,500 atau penjara tidak melebihi enam bulan atau kedua-duanya,” katanya lagi. – K! ONLINE


11 keluarga di PPR Gua Musang hilang tempat tinggal
Oleh AIMUNI TUAN LAH

24 Mei 2021, 5:31 pm
GUA MUSANG – Seramai 11 keluarga tinggal sehelai sepinggang selepas rumah mereka di tingkat tiga, Program Perumahan Rakyat (PPR) Gua Musang di Jalan Persiaran Raya di sini hangus dalam kebakaran, hari ini.
Dalam kejadian pukul 12.50 tengah hari ini, satu unit rumah musnah, manakala 72 unit rumah yang dihuni 72 keluarga lain di blok PPR sama terselamat apabila kebakaran berjaya dikawal anggota bomba.
Menurut mangsa, Nur Mas Syahrawani Bakar, 16, ketika kejadian dia berada di rumah bersama bapa, abang dan anak saudaranya.
Katanya, dia menyedari kebakaran berlaku di bahagian dapur selepas keluar dari biliknya sebelum meminta ahli keluarga lari menyelamatkan diri.
“Ketika kejadian, ibu dan adik beradik serta anak saudara lain tiada di rumah kerana mereka keluar bekerja dan ke kedai membeli barangan.
“Saya lihat api sedang marak membakar bahagian dapur sebelum menjerit meminta tolong dan kami semua berlari keluar menyelamatkan diri,” katanya ketika ditemui pemberita di PPR Gua Musang hari ini.

Keadaan dapur salah sebuah rumah di tingkat tiga, PPR Gua Musang yang hangus.
Sementara itu, ibunya, Robiah Mohd. Daud, 51 yang merupakan tukang sapu berkata, ketika kejadian dia sedang bekerja di Bandar Utama lalu bergegas pulang ke rumah.
Katanya, sebelum ke tempat kerja pagi tadi, dia sempat menyiapkan sarapan untuk suami, anak serta cucunya.
“Ketika sampai di rumah saya lihat anggota bomba sedang bertungkus-lumus memadamkan kebakaran dan barangan elektrik seperti peti sejuk, mesin basuh dan televisyen musnah dalam kejadian itu.
“Saya bersyukur apabila ahli keluarga lain terselamat dan tiada yang cedera,” katanya.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihaknya menerima panggilan kecemasan pada pukul 12.55 tengah hari.
Katanya, seramai 11 anggota bersama dua jentera bergegas ke lokasi dan memadamkan api yang sedang marak membakar bahagian dapur rumah terbabit.
Tambahnya, punca kejadian dan kerugian masih dalam siasatan. -K! ONLINE


Tiada solat Jumaat di Besut sepanjang PKPD
Oleh MOHD AZLI ADLAN

24 Mei 2021, 4:58 pm
KUALA TERENGGANU – Solat Jumaat dan solat Jenazah tidak dibenarkan dilaksanakan di dalam masjid dan surau di seluruh Besut sepanjang pelaksanaan Perintah Kawalan Pergerakan Diperketat (PKPD) di daerah itu sehingga 4 Jun depan.
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, sepanjang tempoh PKPD berkenaan, ahli kariah masjid di Besut perlu menggantikan solat Jumaat dengan solat fardu zuhur di rumah masing-masing.
“Dalam tempoh sama, solat jenazah juga hanya boleh dilakukan di rumah atau premis persendirian melibatkan maksimum 20 orang merangkumi pegawai masjid dan ahli keluarga terdekat.
“Upacara pengebumian juga tidak boleh melibatkan lebih 20 orang,” katanya dalam satu kenyataan di sini hari ini.
Osman berkata, Maidam juga menetapkan hanya lima orang terdiri daripada ahli jawatankuasa masjid dan surau di Besut dibenarkan mendirikan solat fardu berjemaah sepanjang tempoh PKPD.
Tambah beliau, laungan azan di masjid dan surau sebagai makluman waktu solat kepada ahli kariah di daerah itu dibenar namun aktiviti keagamaan dan kemasyarakatan lain adalah dilarang.

“Semua ketetapan ini mendapat perkenan Sultan Terengganu, Sultan Mizan Zainal Abidin. Baginda amat mengambil berat dan menzahirkan kebimbangan akan peningkatan kes positif jangkitan harian Covid-19 di daerah Besut.
“Baginda juga berdoa agar kita semua diberi kekuatan untuk menghadapi situasi getir ini dan berharap rakyat jelata khususnya di kawasan terlibat dengan PKPD mematuhi setiap arahan dikeluarkan pihak berkuasa,” katanya. – K! ONLINE


Model bangga miliki kaki gajah
Oleh KOSMO!

24 Mei 2021, 5:10 pm
NEW YORK – Seorang model yang memiliki penyakit kaki gajah atau kaki untut tidak bercadang berhenti daripada meneruskan kerjayanya meskipun mendapat kecaman masyarakat, lapor akhbar Mirror UK, baru-baru ini.
Mahogany Geter, 23, dilahirkan dengan penyakit limfedema yang menyebabkan lebihan cecair terkumpul dan menyebabkan kaki kirinya membengkak dengan teruk sehingga boleh mencapai seberat 44 kilogram.
Apa yang dia mampu lakukan untuk meminimumkan bengkak itu adalah melakukan rutin fisioterapi dan urutan saliran limfa.
Menurut wanita itu, dia sering menerima kata-kata penghinaan namun berjaya bangkit untuk membuktikan bahawa dia boleh berjaya.
“Saya mahu memberi inspirasi kepada orang lain untuk meraikan perbezaan mereka.
“Kini, saya percaya bahawa saya seorang yang cantik dari dalam dan luar. Saya berbangga dengan apa yang badan saya boleh lakukan,” ujarnya.

Gadis tersebut aktif dalam menghasilkan kandungan di TikTok dan Instagram dengan menggunakan nama lymph.goddess23, di mana dia memiliki lebih 8,000 pengikut. – AGENSI


Neelofa bantu 11 penghuni pangsapuri Kampung Sireh
Oleh ROHANA MOHD. NAWI

24 Mei 2021, 5:19 pm
KOTA BHARU – Pertubuhan Kasih Neelofa membantu 11 buah keluarga yang tinggal di pangsapuri Kampung Sireh di sini apabila rumah mereka rosak akibat kejadian sebuah kereta membawa muatan mercun meletup, pada Jumaat lalu.
Pengerusinya, Noor Neelofa Mohd. Noor atau lebih dikenali sebagai Neelofa berkata, beliau terpanggil untuk membantu keluarga terbabit selepas mengetahui mengenai kejadian itu menerusi aplikasi WhatsApp kumpulan keluarganya.
Katanya, beliau terus berniat untuk tampil membantu penduduk di situ selepas mendapat perkhabaran daripada salah seorang saudaranya yang tinggal di Kampung Sireh turut terkesan akibat letupan itu.
Sehubungan itu, beliau telah meminta wakilnya yang berada di Kota Bharu supaya mengesan keluarga yang mengalami kerosakan rumah masing-masing untuk dibantu.
“Kita sudah agihkan bantuan wang tunai kepada 11 keluarga terbabit yang terkesan bagi membolehkan mereka membaiki kerosakan di rumah.
“Saya harap dengan bantuan disumbangkan hari ini dapat meringankan beban keluarga di pangsapuri itu,” katanya dalam satu kenyataan yang dikeluarkan di sini hari ini.

Sumbangan itu disampaikan oleh Pegawai Tugas-tugas Khas Pertubuhan Kasih Neelofa, Nezalani Nawi kepada 11 penduduk di Pangsapuri Kampung Sireh hari ini.
Dalam perkembangan lain, Neelofa berkata, pihaknya kini menjalankan kerja dan aktiviti kebajikan untuk kepentingan masyarakat yang memerlukan.
Katanya, tumpuannya akan diberikan kepada golongan asnaf, ibu tunggal, orang kelainan upaya ( OKU) dan anak yatim. -K! ONLINE


Operasi Kasino Genting ditutup bermula tengah malam ini
Oleh NIK SUKRY RAMLI

24 Mei 2021, 5:07 pm
KUANTAN – Semua operasi membabitkan kasino di pusat peranginan Genting Highlands, dekat Bentong akan ditutup sepenuhnya bermula tengah malam ini.
Perkara itu dimaklumkan Ketua Polis Pahang, Datuk Seri Abd Jalil Hassan ketika diminta mengulas mengenai aktiviti di kasino berkenaan yang masih berjalan seperti biasa, walaupun selepas dikaitkan dengan beberapa kes positif Covid-19.
“Buat masa ini memang (kasino) masih beroperasi dan kita sudah mengarahkan pasukan pematuhan prosedur operasi standard (SOP) dari Ibu Pejabat Polis Daerah (IPD) Bentong melakukan pemantauan bagi memastikan pihak terbabit mematuhi SOP Perintah Kawalan Pergerakan (PKP) 3.0 yang berkuatkuasa tengah malam ini
“Kita tidak mengeluarkan kompaun kepada mereka (pengendali kasino) kerana mereka mempunyai kebenaran untuk beroperasi sebelum ini,” katanya ketika dihubungi di sini hari ini.
Beliau memberitahu, kebanyakan premis lain di sekitar pusat peranginan terbabit sudah menghentikan operasi mereka sejak minggu lalu.
Pada 7 Mei lalu Kementerian Kesihatan (KKM) mengesan 16 daripada 28 pelancong dari Alor Setar, Kedah yang dikatakan mengunjungi Genting Highlands positif Covid-19.

Bagaimanapun tidak dapat dipastikan sama ada kumpulan pelancong terbabit mengunjungi kasino terbabit atau tidak.
Pada Jumaat lalu, Menteri Kanan (Pertahanan) Datuk Seri Ismail Sabri Yaakob mengumumkan SOP lebih ketat dikenakan terhadap sektor ekonomi, berkuatkuasa esok.
Difahamkan, operasi pusat perjudian berlesen termasuk kasino terletak di bawah bidang kuasa Kementerian Kewangan. – K! ONLINE


Akad nikah online dibenarkan di kawasan PKPD Kelantan
Oleh MUHAMMAD AYMAN GHAFFA

24 Mei 2021, 4:55 pm
KOTA BHARU – Jabatan Hal Ehwal Agama Islam Kelantan (Jaheaik) membenarkan majlis akad nikah menggunakan kaedah sidang video dengan mengikut prosedur operasi standard (SOP) di kawasan yang dikenakan Perintah Kawalan Pergerakan Diperketatkan (PKPD) di negeri ini bermula 20 Mei lalu.
Pengarahnya, Datuk Che Mohd. Rahim Jusoh berkata, majlis akad nikah itu dibenarkan dengan mengikut syarat-syarat yang ditetapkan iaitu pasangan atau salah seorang daripadanya berada di kawasan yang tidak dibenarkan merentas daerah, negeri atau berada di luar negara.
Katanya, selain itu, pasangan juga perlu mendapat kebenaran berkahwin dari Pejabat Agama Jajahan masing-masing dan majlis akad nikah secara sidang video dijalankan di premis persendirian.
“Ia perlu dilakukan dalam satu majlis (Ittihad al-majlis) supaya semuanya terlibat secara langsung semasa pelaksanaan Ijab dan qabul. Majlis akad nikah yang berlangsung perlu berada di tahap yang yakin dan bukannya al-Zhan (sangkaan).
“Sidang video tersebut hanya boleh dihadiri tidak melebihi 10 orang termasuk seorang jurunikah, seorang wali, pengantin lelaki, pengantin perempuan dan dua orang saksi,” katanya dalam satu kenyataan hari ini.
Menurut Che Mohd. Rahim, bagi pihak perempuan, sidang video perlu dihadiri oleh jurunikah, pengantin perempuan, wali dan dua orang saksi di premis masing-masing.

Katanya, pengantin lelaki boleh menerima akad melalui sidang video dalam majlis yang dihadiri bersama dua orang lelaki sebagai saksi bagi menentukan kesahihan dan kebenaran di pihak pengantin lelaki.
“Tempoh penganjuran majlis akad nikah secara sidang video adalah tidak melebihi satu jam dan arahan ini diguna sehingga tamat tempoh PKPD di Kelantan,” katanya. – K! ONLINE


Menangis teresak-esak, Azza mohon segera laksana lockdown penuh
Oleh KOSMO!

25 Mei 2021, 7:52 pm
PETALING JAYA – Penyanyi dan pelakon Azza Elite merayu kerajaan agar segera melaksanakan lockdown penuh ekoran peningkatan kes Covid-19 yang semakin membimbangkan di negara ini.
Azza menerusi hantaran video yang dimuat naik dalam Instagramnya sebentar tadi dilihat menangis teresak-esak sambil menyeru pihak kerajaan agar segera bertindak.
“Hari ini (covid) dah melalui udara pulak. Tolonglah kerajaaan bagilah lockdown.
“Korang (kerajaan) nak berapa ramai lagi rakyat kita mati. Korang nak fronliner (barisan hadapan) buat macam mana lagi. Tolonglah lockdown,” rintihnya.
Azza atau nama sebenarnya Noor Azzarima Zawari turut mengingatkan semua agar terus kekal duduk di rumah tanpa keluar kemana-mana jika tiada sebarang urusan penting di luar.
Pada hantaran sama, Azza turut mengakui dia sudah mula mengalami masalah anxiety atau kerisauan melampau rentetan peningkatan kes harian Covid-19 yang langsung tidak menunjukkan tanda-tanda untuk turun.

“Selagi kerajaan tak laksanakan lockdown penuh, kami ada yang kena pergi kerja. Tolonglah faham.
“Kalau kerajaan buat lockdown sekurang-kurangnya kami duduk di rumah tidak jumpa orang. Tolonglah untuk dua atau tiga minggu sahaja,” tulisnya.
Terdahulu, kes harian Covid-19 mencatatkan peningkatan mendadak sejak Mac lalu hingga merekodkan 7,289 pada hari ini sekali gus merupakan kes tertinggi sepanjang pandemik membadai negara sejak tahun lalu. – K! ONLINE


Dua bot nelayan Vietnam ditahan di perairan Terengganu
Oleh MOHD AZLI ADLAN

25 Mei 2021, 8:18 pm
KUALA TERENGGANU – Maritim Malaysia (APMM) berjaya menahan dua lagi bot nelayan Vietnam yang mencerobohi perairan negara semalam.
Dua bot nelayan negara jiran itu masing-masing ditahan Kapal Maritim (KM) Nusa pada kedudukan 78 dan 80 batu nautika dari barat barat perairan Kuala Terengganu dekat sini pada operasi selama dua jam bermula pukul 8 malam.
Pengarah Maritim Terengganu, Kapten Maritim Muhammad Suffi Mohd. Ramli berkata, sebelum itu, pesawat udara AW 139 Maritim Malaysia telah mengesan kedua-dua bot itu ketika melakukan rondaan udara di perairan Terengganu.
“Maklumat itu kemudiannya disalurkan kepada KM Nusa untuk tindakan penguatkuasaan.
“Bot nelayan Vietnam pertama berjaya pada pukuk 8 malam semalam manakala sebuah lagi kira-kira dua jam kemudian,” katanya kepada Kosmo! di sini hari ini.
Muhammad Suffi berkata, operasi itu berjaya menahan 24 nelayan Vietnam yang berusia dalam lingkungan 16 hingga 61 tahun.

Tambah beliau, pemeriksaan mendapati mereka tidak memiliki dokumen pengenalan diri dan permit kerja yang sah.
“Kedua-dua bot nelayan itu juga tidak mempunyai lesen menangkap ikan yang sah daripada Jabatan Perikanan.
“APMM telah bertindak menyita kedua-dua bot, peralatan menangkap ikan, hasil laut dan bekalan minyak diesel yang dianggarkan bernilai RM3 juta,”katanya.
Muhammd Suffi memberitahu, kes disiasat mengikut Akta Perikanan 1985 dan Akta Imigresen 1963.
Setakat ini, sebanyak 94 bot dan 1,032 nelayan Vietnam telah berjaya ditahan di sekitar perairan Terengganu sejak Op. Kuda Laut dilancarkan pada Jun tahun lalu.- K! ONLINE


Hanya pembelian secara bungkusan di R&R
Oleh EDDY AQMAL MOHAMED HAMIDI

25 Mei 2021, 9:44 pm
PETALING JAYA – Susulan penguatkuasaan prosedur operasi standard (SOP) diperketatkan bermula hari ini, pengguna lebuh raya hanya dibenarkan untuk membuat pembelian makanan serta minuman di hentian rehat dan rawat (R&R) secara bungkusan sahaja.
Plus Malaysia Bhd (Plus) berkata, dalam tempoh penguatkuasaan SOP diperketatkan itu, semua premis makanan dan minuman di kawasan R&R tetap dibuka dan beroperasi namun hanya untuk tempoh lapan jam sahaja setiap hari.
“Premis makanan dan minuman di R&R akan beroperasi dari pukul 8 pagi hingga lapan malam untuk pembelian makanan dan minuman secara bungkusan sahaja namun semua kemudahan di R&R dan hentian sebelah seperti tandas awam dan surau dibuka 24 jam dengan pembersihan berjadual lebih kerap.
“Kami menasihatkan pelanggan lebuh raya untuk terus mematuhi SOP Diperketatkan supaya
kita bersama-sama dapat melandaikan lekuk penularan Covid-19,” katanya menerusi satu kenyataan di sini hari ini.
Tambah kenyataan itu, sebagai rakyat Malaysia yang bertanggungjawab, kita disarankan agar mendaftar bagi menerima vaksin demi melindungi diri sendiri dan semua pihak yang berada di sekeliling kita.
“Plus akan berterusan mengingatkan para pelanggan yang perlu melakukan perjalanan di lebuh raya supaya terus mematuhi SOP Diperketatkan yang ditetapkan oleh Majlis Keselamatan Negara semasa pelaksanaan Perintah Kawalan Pergerakan,” katanya.-K!ONLINE


Dua lelaki dicekup bungkus dadah di jirat Cina
Oleh DIYANATUL ATIQAH ZAKARYA

25 Mei 2021, 9:17 pm
MELAKA – Dua lelaki dicekup polis selepas menjadikan tanah perkuburan Cina sebagai ‘port’ mengedar dadah dalam serbuan di Cheng, di sini, semalam.
Dalam kejadian kira-kira pukul 1 petang itu, kedua-dua tokan yang ditahan berusia 40 dan 42 tahun.
Ketua Jabatan Siasatan Jenayah Narkotik (JSJN) negeri, Superintendan Zulkiflee Rashid berkata, suspek berjaya dicekup ketika sedang leka membungkus dadah jenis heroin di salah sebuah jirat di kawasan tersebut.
“Hasil risikan, sepasukan pegawai dan anggota Bahagian Siasatan Jenayah Narkotik (BSJN) Ibu Pejabat Polis Daerah Melaka Tengah telah menangkap dua lelaki tokan dadah di sebuah tanah perkuburan Cina, petang semalam.
“Hasil pemeriksaan, kita menjumpai empat paket plastik lutsinar dipercayai dadah jenis heroin seberat 18 gram yang baru dibungkus oleh suspek di jirat tersebut,” katanya ketika dihubungi Kosmo! di sini, hari ini.
Mengulas lanjut, beliau berkata, soal siasat dilakukan, suspek mengakui baru sahaja menjadikan tanah perkuburan Cina itu sebagai ‘port’ mengedar dadah kepada penagih setempat.

“Sebelum ini mereka mendakwa mengedar di tapak pelupusan sampah di Krubong, namun terpaksa berpindah selepas pasukan polis selalu membuat serbuan di lokasi berkenaan.
“Suspek kemudian menjadikan jirat Cina itu sebagai lokasi baharu sejak beberapa hari lalu untuk mengelak kegiatan mereka dihidu pihak polis,” katanya.
Tambahnya, hasil saringan ujian air kencing mendapati kedua-dua suspek positif morfin dan mempunyai rekod jenayah lampau berkaitan dadah.
Katanya, suspek kini direman selama tujuh hari bermula hari ini dan kes disiasat mengikut Seksyen 39B dan Seksyen 15(1) (a) Akta Dadah Berbahaya (ADB) 1952. – K! ONLINE


Indonesia berkas empat individu curi 1,000 vaksin Covid-19
Oleh KOSMO!

25 Mei 2021, 10:51 pm
JAKARTA – Empat orang ditangkap di Indonesia kerana didakwa mencuri sejumlah  vaksin Covid-19 yang sepatutnya diberikan kepada banduan dan menjualnya kepada orang ramai, kata pihak berkuasa hari ini.
Semua suspek mengambil lebih 1,000 dos vaksin Sinovac daripada kuota banduan dan menawarkannya kepada pembeli di Jakarta dan bandar Medan, Sumatera Utara pada harga sekitar 250,000 rupiah (RM72) untuk satu dos.
Empat yang ditangkap itu termasuk seorang doktor di Medan dan seorang pegawai kesihatan tempatan, kata polis. Mereka boleh dihukum penjara seumur hidup di bawah undang-undang antirasuah Indonesia sekiranya didapati bersalah.
“Seorang suspek membawa vaksin itu ke Jakarta di mana kami turut menemui beberapa lokasi yang memberikan perkhidmatan haram itu,” kata jurucakap polis Sumatera Utara,  Hadi Wahyudi kepada agensi berita AFP hari ini.
Indonesia terjejas teruk oleh pandemik Covid-19 dan melaksanakan program vaksinasi besar-besaran kepada ramai rakyatnya. Negara itu mempunyai hampir 270 juta penduduk.
Indonesia secara rasmi melaporkan lebih 1.7 juta kes Covid-19 dan hampir 50,000 kematian. – AFP


13 lagi kes VOC dikesan termasuk satu varian India
Oleh SITI A'ISYAH SUKAIMI

25 Mei 2021, 7:48 pm
PUTRAJAYA – Sebanyak 13 lagi kes Variant of Concern (VOC) termasuk satu kes varian India dikesan melalui survelan genomik yang dijalankan oleh Institut Penyelidikan Perubatan (IMR) ke atas sampel Covid-19 dari 17 hingga 23 Mei lalu.
Ketua Pengarah Kesihatan, Tan Sri Dr. Noor Hisham Abdullah berkata, kes varian India itu merupakan kontak rapat kepada warganegara India yang sama-sama menaiki penerbangan dari Kuala Lumpur ke Labuan pada 23 April lalu.
Beliau berkata, warganegara India tersebut dikesan positif Covid-19 sewaktu dalam tempoh kuarantin.
“Kes warga tempatan ini mempunyai gejala pada 3 Mei lepas dan menjalani ujian RTK-Ag pada hari sama sebelum dikesan positif RT-PCR keesokan harinya.
“Sehingga kini, jumlah keseluruhan kes Covid-19 yang dijangkiti varian Indian B.1.671 termasuk sublineage B.1.617.1 dan B.1.617.2 adalah sebanyak enam kes,” katanya dalam satu kenyataan akhbar di sini hari ini.
Pada masa sama, Noor Hisham berkata, 12 kes baharu yang dijangkiti varian Afrika Selatan B.1.351 telah dikesan di Kedah, Perlis, Selangor, dan Johor menjadikan jumlah kes sebanyak 78 setakat ini.

“Lima kes baharu melibatkan varian ini dikesan dalam Kluster Bayan Cenderawasih, saringan kontak rapat (satu),  saringan bergejala (tiga)  manakala tiga lagi kes daripada lain-lain saringan,” katanya
Dalam pada itu, Noor Hisham berkata, kerajaan telah mengumumkan pelaksanaan Perintah Kawalan Pergerakan (PKP) 3.0 bermula hari ini sehingga 7 Jun setelah mengambil kira status perkembangan pandemik Covid-19 di negara yang semakin membimbangkan dan kemunculan varian-varian baharu dalam komuniti.
“Seperti yang diketahui, varian baharu ini mempunyai kadar kebolehjangkitan Covid-19 dan kematian yang lebih tinggi.
“Justeru, KKM akan terus memantapkan aktiviti kawalan penyakit berjangkit termasuk meneruskan survelan genomik, meningkatkan ujian saringan, melakukan pengesanan kontak dan pengasingan kes serta langkah-langkah kesihatan awam lain bagi membendung penularan varian-varian ini di dalam komuniti,” katanya. -K! ONLINE


26 PATI ditangkap kali pertama masuk Malaysia
Oleh NORHAYATI YAHAYA

25 Mei 2021, 9:35 pm
KUALA SELANGOR – Sekumpulan 26 pendatang asing tanpa izin (PATI) Indonesia yang pertama kali mahu memasuki negara ini terpaksa berputih mata apabila diberkas di ladang kelapa sawit Sungai Janggut, Jalan Tambak Jawa, Jeram di sini hari ini.
Mereka termasuk empat wanita berusia 17 hingga 53 tahun ditangkap pukul 9 pagi selepas lima jam mendarat di pesisir pantai Sungai Janggut.
Kejayaan itu hasil kerjasama Batalion 4 Pasukan Gerakan Am (PGA) dan Maritim Malaysia ( APMM) berdasarkan maklumat diterima pihak berkuasa itu.
Pegawai Pemerintah Batalion 4 PGA, Superintendan Rizal Mohamed berkata, hasil siasatan awal mendapati kesemua PATI itu membayar RM1,500 setiap seorang bagi memasuki negara ini buat pertama kali.
Katanya, PATI itu bergerak dari Tanjong Balai, Indonesia pukul 3.30 pagi semalam sebelum tiba pukul 4 hari ini.
“Kesemua PATI itu gagal mengemukakan sebarang dokumen perjalanan sah dan memasuki negara ini melalui laluan laut yang tidak diwartakan sebelum mendarat di pesisir pantai sungai tersebut.

“Kita percaya mereka sedang menunggu ‘transporter’ di ladang itu bagi membawa mereka,” katanya ketika dihubungi Kosmo! hari ini.
Beliau menegaskan kesemua PATI berkenaan dibawa ke Balai Polis Jeram untuk tindakan lanjut di bawah Akta Imigresen 1959/1963. – K! ONLINE


Tiada kompaun individu makan dalam kereta di Sitiawan
Oleh SHAMSUL KAMAL AMARUDIN

25 Mei 2021, 9:50 pm
LUMUT – Polis Daerah Manjung tidak ada mengeluarkan sebarang kompaun melanggar prosedur operasi standard (SOP) Perintah Kawalan Pergerakan (PKP) terhadap mana-mana individu yang makan dalam kereta di Sitiawan, dekat sini.
Ketua Polis Daerah Manjung, Asisten Komisioner Nor Omar Sappi berkata, semakan beliau mendapati tiada individu yang ditahan atau dikenakan tindakan disebabkan makan dalam kereta ketika tempoh PKP sekarang.
Justeru, beliau tidak pasti motif seorang individu yang memuat naik klip video mendakwa kononnya membeli makanan di Sitiawan dan mempertikai adakah ia hanya boleh dimakan hanya apabila dia sampai di rumahnya di Ipoh yang jaraknya kira-kira 100 kilometer.
“Saya sudah melihat video itu dan mengesahkan hasil semakan mendapati tiada kompaun atau individu ditahan kerana makan makanan bungkus dalam kenderaan mereka.
“Kita tidak pasti motif sebenar video yang dibuat lelaki tersebut. Kenyataan dan gambaran diberikannya juga tidak jelas sama ada dia dikompaun atau dilarang makan dalam kereta,” katanya ketika dihubungi hari ini.
Nor Omar mengulas, klip video tular dirakamkan seorang lelaki dalam kereta tetapi tidak menunjukkan mukanya, tetapi suaranya jelas kedengaran mendakwa mempunyai surat kebenaran merentas daerah dari Ipoh ke Sitiawan.

Dalam video tersebut, individu itu mendakwa sudah membeli nasi bungkus di Sitiawan kerana lapar dan mempersoalkan adakah dia hanya boleh makan hanya apabila balik rumah, bukannya dalam kereta.
Lelaki tersebut bagaimanapun tidak menyebut secara jelas sama ada pihak berkuasa ada melarang, menahan atau mengeluarkan kompaun kepadanya kerana makan dalam kereta.
Nor Omar percaya video itu dimuat naik kerana individu itu salah faham terhadap kenyataan Pesuruhjaya Polis Sarawak, Datuk Aidi Ismail berhubung premis makanan yang menyediakan perkhidmatan ‘park & dine’ di dalam kereta sebagai melanggar SOP PKP.
Beliau kesal dengan penyebaran klip video itu yang dikhuatiri akan memberi gambaran tidak jelas dan mengelirukan orang ramai. – K! ONLINE


Iman Troye akhirnya minta maaf
Oleh NUR EMIRA SAIZALI

25 Mei 2021, 8:51 pm
PETALING JAYA – Selepas dihujani dengan kecaman hebat, penyanyi Iman Troye akhirnya tampil meminta maaf secara terbuka selepas dituduh tidak sensitif dengan situasi semasa pandemik Covid-19.
Iman atau nama sebenarnya Siti Nur Iman Alyssa Sahabudin, 19, mengakui kesalahannya dan memohon maaf atas ketelanjuran ciapan Twitternya baru-baru ini.
Kenyataan ringkas yang dimuat naik Iman dalam Instagramnya hari ini.
“Saya minta maaf dan menyedarinya selepas memuat naik ciapan tersebut. Ciapan tersebut telah mencetuskan salah faham dan saya mengakuinya.
“Perkara itu menunjukkan saya tidak sensitif dan sepatutnya saya menyedarinya,” tulisnya dalam satu perkongsian Instagram hari ini.
Pelantun lagu Teman itu bagaimanapun berkata, dia tidak berniat untuk melukakan hati mana-mana pihak menerusi ciapan tersebut.
“Saya tidak berniat untuk menyakiti mahupun menggores hati mana-mana pihak, terutama petugas barisan hadapan serta mereka yang terkesan kerana pandemik Covid-19.

“Insya-Allah saya akan belajar daripada kesilapan dan perkara seperti ini tidak sepatutnya berlaku,” ujarnya.
Gadis yang popular dengan lagu Pejam Celik Hari Raya itu turut berterima kasih kepada semua pihak yang menegur kesilapannya itu.
“Saya mohom maaf. Terima kasih semua yang tegur saya dan akan cuba jadi lebih baik,” ujarnya lagi.
Untuk rekod, Iman dikcam hebat susulan memuat naik ciapan seperti meraikan jumlah peningkatan kes Covid-19 yang merekodkan angka 6,976 kelmarin.
“Happy 6.9K everyone. Congratulations. (Selamat 6,900 semua. Tahniah.) Harap esok dapat 7,000,” ciapnya.
Susulan ciapan kontrobversi tersebut, Iman juga telah menyahaktif akaun Twitternya.
Sehingga sekarang, namanya masih sohor kini dalam Twitter selepas muncul dalam lebih 37,000 ciapan. – K! ONLINE


3 penumpang tren alami pendarahan otak, 2 patah tulang
25 Mei 2021, 7:45 pm
KUALA LUMPUR – Hospital Kuala Lumpur (HKL) mengesahkan seramai enam penumpang tren Transit Aliran Ringan (LRT) telah mendapat rawatan di Unit Rawatan Rapi (ICU) Hospital Kuala Lumpur (HKL), sejak malam tadi.
Pengarah HKL, Datuk Dr. Heric Corray berkata, tiga daripada pesakit itu dilaporkan kritikal kerana mengalami pendarahan otak dan telah diintubasi.
“Dua lagi pesakit patah tulang, seorang mangsa dimasukkan ke wad dan seorang lagi yang patah tulang belakang masih di Jabatan Kecemasan dan Trauma menunggu untuk dimasukkan ke Wad Ortopedik. Keadaan mereka stabil.
“Manakala seorang lagi pesakit dibenarkan pulang atas risiko sendiri ke Hospital Thompson setelah menerima rawatan pembersihan dan jahitan luka di kelopak mata atas (sebelah kiri),” ujarnya ketika sidang akhbar di HKL, di sini hari ini.
Jelasnya, seramai 19 pesakit pula telah dirawat di zon kuning (zon separa kritikal) dan seorang mangsa telah dimasukkan ke wad dengan kecederaan tisu-tisu lembut pada anggota badan.
“Selebihnya baki 18 orang lagi sudah dibenarkan pulang yang mana telah menerima rawatan pembersihan dan jahitan luka,” ujarnya.

Sementara itu, katanya, 42 lagi mangsa dirawat di zon hijau (tidak kritikal) dengan 39 pesakit yang mengalami kecederaan tisu-tisu lembut telah dibenarkan pulang.
“Tiga daripada jumlah pesakit itu mengambil risiko sendiri untuk ke hospital swasta,” ujarnya. – K! ONLINE


694 individu ditahan ingkar SOP PKP
Oleh LUQMAN RIDHWAN MOHAMED NOR

25 Mei 2021, 7:38 pm
PETALING JAYA – Seramai 694 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah ersebut, 685 individu telah dikompaun, lapan direman manakala seorang lagi dijamin.
“Kesalahan dilakukan adalah tiada penjarakan fizikal (179), gagal merekod butiran diri atau daftar masuk premis (166) dan tidak memakai pelitup muka (129).
“Turut dilakukan adalah rentas negeri atau daerah tanpa kebenaran (63), tidak patuh arahan kawalan pergerakan (58) dan lain-lain (99),” katanya dalam satu kenyataan hari ini.
Sementara itu, Ismail Sabri berkata, seramai lima pendatang asing tanpa izin telah ditangkap manakala dua buah kenderaan darat dirampas menerusi Op Benteng semalam.
“Dalam operasi itu juga, sebanyak 174 buah bot atau kapal turut dikesan di perairan negara melalui sembilan aktiviti penglihatan,” katanya yang turut memberitahu, sebanyak 504 sekatan jalan raya diadakan semalam. – K! ONLINE